ישיבת מליאה, כנסת 16, פרוטוקול מספר 8, 2003-03-03 00:00

ראובן ריבלין: חברות וחברי הכנסת, היום יום שני, כ"ט באדר א' התשס"ג, 3 בחודש מרס 2003 למניינם.

ראובן ריבלין: אני מתכבד לפתוח את ישיבת הכנסת.

ראובן ריבלין: הודעה למזכיר הכנסת.

אריה האן: ברשות יושב-ראש הכנסת, הנני מתכבד להודיע, כי הונחו היום על שולחן הכנסת - לדיון מוקדם: הצעת חוק-יסוד: מבוא לחוקה, מאת חבר הכנסת אופיר פינס-פז; הצעת חוק הכנסת (תיקון – עונשין), התשס"ג-2003, מאת חבר הכנסת מיכאל איתן; הצעת חוק הבחירות לכנסת (תיקון – העלאת אחוז החסימה), התשס"ג-2003, מאת חבר הכנסת אבשלום וילן; הצעת חוק לתיקון פקודת מס הכנסה (ניכוי תשלומים להבטחת פנסיה), התשס"ג-2003, מאת חבר הכנסת אבשלום וילן; הצעת חוק לתיקון פקודת מס הכנסה (הנחה במס לחייל מילואים), התשס"ג-2003, מאת חבר הכנסת אבשלום וילן; הצעת חוק הבחירות לכנסת (תיקון – אחוז החסימה), התשס"ג-2003, מאת חבר הכנסת אופיר פינס-פז; הצעת חוק המפלגות (תיקון – הבטחת ייצוג), התשס"ג-2003, מאת חברת הכנסת קולט אביטל; הצעת חוק לשכת עורכי-הדין (פומביות הדיון בבית-הדין המשמעתי), התשס"ג-2003, מאת חבר הכנסת אופיר פינס-פז; הצעת חוק המעבר (תיקון – עמדת חבר ממשלה נגד הצעת הממשלה), התשס"ג-2003, מאת חבר הכנסת אבשלום וילן; הצעת חוק הכנסת (תיקון – כינוס הכנסת שלא בתקופת הכנסים), התשס"ג-2003, מאת חברת הכנסת זהבה גלאון; הצעת חוק-יסוד: כבוד האדם וחירותו (תיקון – יציבות החוק), מאת חבר הכנסת אבשלום וילן; הצעת חוק הכנסת (תיקון – מספר החברים בוועדות הכנסת) (הוראת שעה), התשס"ג-2003, מאת חבר הכנסת יורי שטרן וקבוצת חברי הכנסת; הצעת חוק העונשין (תיקון – שכנוע קטין לשמירת מצוות או להימנע משמירת מצוות), התשס"ג-2003, מאת חבר הכנסת אופיר פינס-פז; הצעת חוק שדות מוקשים (פיקוח, רישום, סימון ופינוי), התשס"ג-2003, מאת חבר הכנסת רן כהן; הצעת חוק לתיקון פקודת מס הכנסה (נקודת זיכוי בחישוב נפרד), התשס"ג-2003, מאת חבר הכנסת משה גפני; הצעת חוק הלוואות לדיור (תיקון – ועדה מיוחדת), התשס"ג-2003, מאת חבר הכנסת משה גפני; הצעת חוק לתיקון פקודת התעבורה (שופטי תעבורה), התשס"ג-2003, מאת חבר הכנסת משה גפני; הצעת חוק העונשין (תיקון – איסור שידול להמרת דת),

אריה האן: התשס"ג-2003, מאת חבר הכנסת משה גפני; הצעת חוק הדיינים (תיקון – נשיא בית-הדין הרבני הגדול), התשס"ג-2003, מאת חבר הכנסת משה גפני.

ראובן ריבלין: חברי הכנסת, על סדר-היום: בחירת נציגי הכנסת לאספה הבוחרת את הרבנים הראשיים לישראל.

ראובן ריבלין: מאחר שבחירות אלה הן תולדה של בג"ץ שהגישו סיעת המפד"ל ואחרים נגד יושב-ראש הכנסת ואחרים, אחזור שוב על הסיבות לקיומן של בחירות אלו.

ראובן ריבלין: ביום רביעי, ח' בכסליו התשס"ג, 13 בנובמבר 2002, בחרה הכנסת בחברי הכנסת אפי אושעיה, יאיר פרץ, זבולון אורלב, אברהם הירשזון ומיכאל מלכיאור לנציגיה לאספה הבוחרת את הרבנים הראשיים ואת חברי מועצת הרבנות הראשית.

ראובן ריבלין: בעקבות בג"ץ שהגישו סיעת המפד"ל ואחרים נגד יושב-ראש הכנסת ואחרים בנושא, הבחין בית-המשפט העליון בפסיקתו בין הבחירות לרבנים הראשיים לבין הבחירות למועצת הרבנות הראשית.

ראובן ריבלין: בשל העובדה שחברי מועצת הרבנות הראשית אמורים היו לסיים את תפקידם ביום י"ח בשבט התשס"ג, 21 בינואר 2003, קבע בית-המשפט שנציגי הכנסת באספה הבוחרת יהיו אלה שבחרה הכנסת.

ראובן ריבלין: בכל הנוגע לבחירת הרבנים הראשיים קבע בית-המשפט העליון, שנציגי הכנסת בגוף הבוחר ייבחרו על-ידי הכנסת השש-עשרה.

ראובן ריבלין: כהונתם של הרבנים הראשיים מסתיימת ביום כ"ט באדר ב' התשס"ג, 2 באפריל 2003.

ראובן ריבלין: על-פי חוק הרבנות הראשית לישראל, על הכנסת לבחור את נציגיה לא יאוחר מחודש לפני תום מועד כהונתם, דהיינו, לא יאוחר מיום כ"ח באדר א' התשס"ג, 2 במרס 2003, ועל כן הבחירות נערכות היום.

ראובן ריבלין: אדוני המזכיר, נדמה לי 2 באפריל.

ראובן ריבלין: בהתאם להוראות סעיף 62(ג) לתקנון הכנסת, בחירות הנערכות על-פי חוק ייערכו בהצבעה חשאית.

ראובן ריבלין: חברי הכנסת, כזכור, הכנסת מיוצגת באספה הבוחרת את שני הרבנים הראשיים בחמישה חברי הכנסת.

ראובן ריבלין: מולכם, בצדו הימני של האולם נמצאת תיבת קלפי.

ראובן ריבלין: על שולחנכם מעטפה אטומה ודף עם שמות המועמדים.

ראובן ריבלין: יש לבחור עד חמישה מועמדים ולסמן X במשבצת המקבילה לשם המועמד.

ראובן ריבלין: בחירה של יותר מחמישה מועמדים תיפסל.

ראובן ריבלין: מזכיר הכנסת יקרא בשמות חברי הכנסת, וכל חבר כנסת בהיקרא שמו, יגיע לתיבת הקלפי ויטיל בתוכה את המעטפה.

ראובן ריבלין: אני מבקש לבחור בשלושה חברי כנסת להיות חברי ועדת הקלפי שתספור את הקולות.

ראובן ריבלין: אני מבקש לבחור את חברת הכנסת גילה גמליאל, את חברת הכנסת אורית נוקד ואת חבר הכנסת אמנון כהן להיות חברי ועדת הקלפי.

ראובן ריבלין: תודה רבה.

ראובן ריבלין: חברי הכנסת יכולים לסמן את בחירתם.

ראובן ריבלין: עד אשר יסמנו חברי הכנסת את בחירתם, הודעה ליושב-ראש הוועדה המסדרת, חבר הכנסת גדעון סער.

גדעון סער: אדוני היושב-ראש, כנסת נכבדה, אני רוצה להודיע על חילופי גברי בוועדות הזמניות: בוועדת החוץ והביטחון הזמנית יחליפו חברי הכנסת אילן ליבוביץ וחמי דורון את השרים יוסף לפיד ויהודית נאות.

גדעון סער: בוועדת הכספים הזמנית יחליפו חברי הכנסת אברהם הירשזון, אהוד רצאבי ורוני בריזון את השרים ישראל כץ, יוסף פריצקי ואליעזר זנדברג.

גדעון סער: תודה.

ראובן ריבלין: תודה ליושב-ראש הוועדה המסדרת.

ראובן ריבלין: בחירת נציגי הכנסת לאספה הבוחרת את הרבנים הראשיים

ראובן ריבלין: רבותי חברי הכנסת, מזכיר הכנסת יקרא בשמות החברים.

ראובן ריבלין: מי שלא יימצא באולם, ייקרא שמו לאחר הסיבוב הראשון פעם נוספת, ולאחר מכן נסגור את הקלפי.

ראובן ריבלין: בבקשה, מזכיר הכנסת.

אריה האן: (קורא בשמות חברי הכנסת) קולט אביטל - מצביעה רוחמה אברהם - מצביעה יולי-יואל אדלשטיין - מצביע יעקב אדרי - מצביע אהוד אולמרט - מצביע חיים אורון - מצביע זבולון אורלב - מצביע דוד אזולאי - מצביע ישראל אייכלר - מצביע דליה איציק - מצביעה אפי איתם - מצביע מיכאל איתן - אינו נוכח אריה אלדד - מצביע בנימין אלון - מצביע טלב אלסאנע - מצביע אלי אפללו - מצביע גלעד ארדן - אינו נוכח אורי יהודה אריאל - מצביע זאב בוים - מצביע אברהם בורג - מצביע נעמי בלומנטל - מצביעה בנימין בן-אליעזר - מצביע אלי בן-מנחם - מצביע שלמה בניזרי - מצביע דניאל בנלולו - מצביע רוני בר-און - מצביע רומן ברונפמן - מצביע רוני בריזון - מצביע ויקטור בריילובסקי - אינו נוכח מוחמד ברכה - מצביע עזמי בשארה - אינו נוכח ענבל גבריאלי - מצביעה מיכאל גורלובסקי - מצביע זהבה גלאון - מצביעה גילה גמליאל - מצביעה משה גפני - מצביע עבד-אלמאלכ דהאמשה - מצביע נסים דהן - מצביע חמי דורון - אינו נוכח אברהם הירשזון - מצביע צחי הנגבי - מצביע צבי הנדל - מצביע יצחק הרצוג - מצביע מגלי והבה - מצביע אבשלום וילן - מצביע מתן וילנאי - מצביע יצחק וקנין - מצביע נסים זאב - מצביע ג'מאל זחאלקה - אינו נוכח אליעזר זנדברג - אינו נוכח יחיאל חזן - אינו נוכח רשף חן - מצביע ואסל טאהא - מצביע אחמד טיבי - אינו נוכח דוד טל - אינו נוכח יגאל יאסינוב - מצביע שאול יהלום - מצביע אליהו ישי - מצביע אהוד יתום - מצביע דני יתום - מצביע איתן כבל - מצביע אילנה כהן - מצביעה אמנון כהן - מצביע יצחק כהן - מצביע רן כהן - מצביע משה כחלון - מצביע חיים כץ - מצביע ישראל כץ - מצביע אתי לבני - מצביעה ציפי לבני - מצביעה לימור לבנת - מצביעה דוד לוי - מצביע יצחק לוי - מצביע אילן ליבוביץ - מצביע אביגדור ליברמן - מצביע יעקב ליצמן - מצביע עוזי לנדאו - מצביע יוסף לפיד - מצביע עסאם מח'ול - אינו נוכח מיכאל מלכיאור - מצביע עמרם מצנע - מצביע יעקב מרגי - מצביע יהודית נאות - מצביעה משולם נהרי - אינו נוכח מיכאל נודלמן - מצביע דני נוה - מצביע אורית נוקד - מצביעה לאה נס - מצביעה בנימין נתניהו - אינו נוכח מרינה סולודקין - מצביעה ניסן סלומינסקי - מצביע אפרים סנה - מצביע גדעון סער - מצביע גדעון עזרא - מצביע מלי פולישוק-בלוך - מצביעה אברהם פורז - מצביע אופיר פינס-פז - מצביע גילה פינקלשטיין - מצביעה מאיר פרוש - אינו נוכח יוסף פריצקי - מצביע שמעון פרס - מצביע יאיר פרץ - מצביע עמיר פרץ - מצביע איוב קרא - אינו נוכח אברהם רביץ -

אריה האן: מצביע ראובן ריבלין - מצביע חיים רמון - מצביע אהוד רצאבי - מצביע מיכאל רצון - מצביע אברהם בייגה שוחט - מצביע יובל שטייניץ - מצביע מאיר שטרית - אינו נוכח יורי שטרן - מצביע אילן שלגי - מצביע סילבן שלום - מצביע שלום שמחון - מצביע אריאל שרון - מצביע עמרי שרון - מצביע יוסי שריד - מצביע יולי תמיר - מצביעה אני חוזר לקרוא בשמות אלה שעדיין לא הצביעו.

אריה האן: אם הם נמצאים באולם – בבקשה.

אריה האן: מיכאל איתן - מצביע גלעד ארדן - מצביע ויקטור בריילובסקי - מצביע עזמי בשארה - מצביע חמי דורון - מצביע ג'מאל זחאלקה - אינו נוכח אליעזר זנדברג - מצביע יחיאל חזן - אינו נוכח אחמד טיבי - אינו נוכח דוד טל - אינו נוכח משולם נהרי - אינו נוכח עסאם מח'ול - אינו נוכח בנימין נתניהו - אינו נוכח מאיר פרוש - אינו נוכח איוב קרא - אינו נוכח אברהם רביץ - אינו נוכח מאיר שטרית - אינו נוכח

ראובן ריבלין: האם יש באולם חבר כנסת שלא הצביע?

ראובן ריבלין: האם נוכח באולם חבר כנסת שלא הצביע?

ראובן ריבלין: אם כן, שיבוא ויצביע, שאם לא כן אנחנו סוגרים את הקלפי.

ראובן ריבלין: נמתין 20 שניות ונסגור את הקלפי.

ראובן ריבלין: אני מזמין את חברת הכנסת גמליאל, את חברת הכנסת נוקד ואת חבר הכנסת אמנון כהן לשמש חברי ועדת הקלפי.

ראובן ריבלין: תודה לכם.

ראובן ריבלין: רבותי חברי הכנסת, על סדר-היום הודעת הממשלה על צירוף שרים.

ראובן ריבלין: חבר הכנסת חיים רמון ביקש הודעה לסדר לפני הדיון.

ראובן ריבלין: בבקשה.

חיים רמון: אדוני היושב-ראש, חברי הכנסת, התפרסם היום שנשלחו שני מכתבים שקשורים לקואליציה, מכתב אחד של האיחוד הלאומי, שבו הם מודיעים שחלק מהחלטות הקואליציה לא מקובלות עליהם והם אומרים שההסכם הקואליציוני לא חל.

חיים רמון: הייתי מאוד מבקש שהמכתב הזה, שהוא חלק מכינון הממשלה, יונח בפני חברי הכנסת, כדי שנדע למה אנשי האיחוד הלאומי לא מסכימים וממה הם אינם מרוצים.

חיים רמון: זה בנושא הזה.

חיים רמון: הנושא השני – אנשי המפד"ל הודיעו - - -

קריאה: זה באותו עניין?

חיים רמון: באותו עניין, באותו עניין.

חיים רמון: אנשי המפד"ל הודיעו שני דברים: ראשית, שמשרד הדתות לא יבוטל תוך שנה; והדבר השני – שיש איזו אי-הבנה עם הרבנים שלהם באיזה נושא, וגם אותו הם מבקשים ללבן.

חיים רמון: אני מבקש מאוד שכל הדברים האלה, שכולם קשורים לכינונה של הממשלה ולהצבעה היום, יונחו על שולחן הכנסת.

חיים רמון: כמובן, אני לא מבקש לדחות את ההצבעה היום, אבל מן הדין שהם יונחו.

חיים רמון: תודה.

ראובן ריבלין: אני מאוד מודה לחבר הכנסת רמון.

ראובן ריבלין: הואיל והוא היטיב לומר שנושאים אלה אינם קשורים לכינונה של הממשלה, שהרי סיעת האיחוד הלאומי כבר בממשלה, ולגבי המפד"ל לא ידוע לי על איזה מסמך בכתב; אם יש מסמך בכתב, נא להודיע, ואם אין – האם יושב-ראש סיעת המפד"ל יכול לבוא ולומר שאין מכתב כזה?

יצחק כהן: שמענו על זה בתקשורת.

ראובן ריבלין: כמובן, אפשר להגיש הצעות לסדר לתקשורת, חבר הכנסת כהן.

שאול יהלום: אדוני היושב-ראש, בשם סיעת המפד"ל אני רוצה להודיע, שאין שום מסמכים נוספים על ההסכם הקואליציוני שחולק ביום רביעי שעבר.

ראובן ריבלין: תודה רבה לחבר הכנסת יהלום.

חיים רמון: אדוני היושב-ראש - - -

ראובן ריבלין: חבר הכנסת רמון, בבקשה.

חיים רמון: אני רוצה להבהיר.

יצחק הרצוג: - - -

ראובן ריבלין: לא, לא, לא, חבר הכנסת הרצוג, חבר הכנסת רמון מייצג אותך מצוין.

ראובן ריבלין: ואם לא – תלמד אותו בפעם הבאה.

חיים רמון: יושב-ראש המפד"ל אפי איתם הודיע אתמול בנאומו במרכז המפד"ל, שהם מבקשים לשנות משפט בנושא מאוד-מאוד חשוב שקשור לנישואי פסולי חיתון.

חיים רמון: זה נאמר קבל עם ועדה.

חיים רמון: דינו כדין כל מסמך על-פי החוק.

חיים רמון: כל מה שאני מבקש זה לא הרבה - שאת מה שאמר יושב-ראש המפד"ל לפני מרכז המפד"ל הוא יבהיר כאן, כדי שהכנסת תדע על סמך מה הוקמה הממשלה.

חיים רמון: תודה.

ראובן ריבלין: אפילו האיש הכי יפה בתל-אביב לא יכול להביא יותר ממה שיש לו, מיופיו.

ראובן ריבלין: אם הוא אומר שהוא נאם, האם אתה משנה את עמדתך לגבי העובדה שיש מסמך בכתב, או לא?

ראובן ריבלין: כן או לא?

ראובן ריבלין: חבר הכנסת יהלום.

שאול יהלום: אין לי מה להוסיף על הודעתי הקודמת.

ראובן ריבלין: כך כתוב בסעיף 1 לחוק הממשלה.

ראובן ריבלין: חבר הכנסת הרצוג יסביר לכם.

ראובן ריבלין: תודה רבה.

ראובן ריבלין: חבר הכנסת הרצוג, האם אני טועה טעות כזאת שאדוני מתעקש כל כך לתקן אותי?

יצחק הרצוג: אני רוצה לשאול משהו אחר.

ראובן ריבלין: לא, לשאול לא.

ראובן ריבלין: אני שואל אותך: האם טעיתי באומרי שצריך שיהיה מסמך בכתב?

יצחק הרצוג: מסמך בכתב צריך להיות בכתב.

ראובן ריבלין: או.

ראובן ריבלין: קיי., תודה רבה.

יצחק הרצוג: יש לי שאלה אחרת.

ראובן ריבלין: לא, לא, אחר כך תפנה - - -

יצחק הרצוג: אדוני היושב-ראש, מסמך אחד נוסף חסר.

ראובן ריבלין: לא, לא.

ראובן ריבלין: אני לא יכול להזמין כל חבר כנסת.

ראובן ריבלין: חיים רמון היטיב לתאר - - -

יצחק הרצוג: זה בנושא אחר, אדוני היושב-ראש, אבל הוא מהותי להקמת הממשלה.

יצחק הרצוג: אדוני היושב-ראש, אסביר על מה מדובר.

יצחק הרצוג: אדוני היושב-ראש, אתה אישרת להניח מסמך, מכתב בין ראש הממשלה לשר נתניהו.

יצחק הרצוג: אנחנו שואלים: האם יש מכתב בין ראש הממשלה לשר אולמרט, שר התעשייה והמסחר?

ראובן ריבלין: השאלה הזאת נסתיימה בכך שאני העליתי להצבעה את הקמת הממשלה והממשלה הוקמה, והממשלה כוננה, ובזאת נסתיים העניין.

ראובן ריבלין: אם, חלילה, מישהו אמר משהו שלא מוצא חן בעיניך – פתוחות לפניך כל אותן דרכים, ולא אני צריך ללמד אותך מה לעשות.

ראובן ריבלין: אין לי צורך יותר.

חיים רמון: אדוני היושב-ראש, יש מכתב של האיחוד הלאומי.

ראובן ריבלין: שמעתי.

ראובן ריבלין: המכתב של האיחוד הלאומי אינו קשור בכינונה של הממשלה, שכן הממשלה כבר כוננה.

חיים רמון: לא, הוא קשור, הוא מסביר.

ראובן ריבלין: אני לא יודע מהו המכתב של האיחוד הלאומי.

ראובן ריבלין: אם הוא יהיה קיים, כפי שהיטבת לומר, נבקש להציג אותו.

חיים רמון: תשאל אם הוא קיים או לא.

חיים רמון: תשאל את האיחוד הלאומי אם הוא קיים או לא.

ראובן ריבלין: ההודעה על צירופם של שרי המפד"ל מתקיימת בשלב זה ביחד עם צירופו של השר נתן שרנסקי.

ראובן ריבלין: לגבי נושא האיחוד הלאומי – הדבר כבר עבר זמנו.

חיים רמון: לא, אדוני, מדובר על צירוף שרים איזה שהם לאחר כינון הממשלה.

חיים רמון: אדוני היושב-ראש, לא חשוב אם מדובר בצירוף שרי המפד"ל, או השר שרנסקי.

חיים רמון: אם יש מכתב שקשור לכינונה של הממשלה, צריך להניח אותו.

חיים רמון: אני לא דרשתי 24 שעות.

ראובן ריבלין: אברר זאת עד תום הדיון ואודיע לכם.

ראובן ריבלין: תודה רבה.

ראובן ריבלין: רבותי חברי הכנסת, אנחנו ממשיכים בסדר-היום.

ראובן ריבלין: אני מבקש מראש הממשלה למסור הודעה על צירוף שרים לממשלתו.

ראובן ריבלין: רבותי חברי הכנסת, נא לשבת במקומותיכם.

ראובן ריבלין: ההצבעה נסתיימה.

ראובן ריבלין: חבר הכנסת פרץ, בבקשה.

ראובן ריבלין: בבקשה, אדוני.

אריאל שרון: אדוני היושב-ראש, חברי הכנסת, כזכור לכם, בעת הצגת הממשלה היינו צריכים להמתין להחלטת המפד"ל בעניין מועמדיה ובקשר למסמך שלא הופץ כאן בעניין צירופו של השר שרנסקי.

אריאל שרון: לכן אני פונה היום, בהתאם לסעיף 15 לחוק-יסוד: הממשלה, ואני מתכבד להודיע לכנסת, כי הממשלה החליטה על-פי הצעתי לצרף שרים נוספים לממשלה, כלהלן: נתן שרנסקי – שר, מופקד על ענייני ירושלים, חברה ותפוצות; חבר הכנסת אפרים איתם – שר הבינוי והשיכון; חבר הכנסת זבולון אורלב – שר העבודה והרווחה, המיועד להיות שר הרווחה לאחר פיצול המשרד שיושלם בקרוב.

אריאל שרון: אבקש מהכנסת לאשר את צירוף שלושת השרים לממשלה.

אופיר פינס-פז: מה עם מרידור?

אופיר פינס-פז: מה עם מרידור?

חיים רמון: מה אתה שואל?

אופיר פינס-פז: הבנתי את התשובה של ראש הממשלה.

אריאל שרון: תודה.

ראובן ריבלין: אני מודה לראש הממשלה.

ראובן ריבלין: לכל סיעה יהיה זמן לשאול את ראש הממשלה מעל הבמה בשובה ונחת את כל השאלות שאתם שואלים.

חיים רמון: הוא היה כנראה רק בשביל הבחירות.

ראובן ריבלין: אה, אתם חושבים שראש הממשלה לא ידע זאת.

ראובן ריבלין: טוב, רבותי חברי הכנסת, אנחנו פותחים בדיון.

ראובן ריבלין: הדיון הוא סיעתי והדוברים נרשמו על-פי מצוות סיעתם.

ראובן ריבלין: ראשונת הדוברים היא חברת הכנסת גילה גמליאל, אך הואיל והיא עדיין עסוקה בספירה, נזמין את חבר הכנסת מיכאל מלכיאור כראשון הדוברים.

ראובן ריבלין: לאחר מכן נשלב את חברת הכנסת גילה גמליאל בדיון.

ראובן ריבלין: אחריו - חבר הכנסת אילן שלגי, וחבר הכנסת שלמה בניזרי יצטרך לברך את חבר הכנסת אילן שלגי; הוא יצטרך להתכונן על מנת לברכו אחרי נאומו הראשון.

ראובן ריבלין: תודה.

ראובן ריבלין: בבקשה, חבר הכנסת מלכיאור.

מיכאל מלכיאור: כבוד יושב-ראש הכנסת, עמיתי חברי הכנסת, מאוד הייתי רוצה לברך על ההסכם הייחודי שנעשה בין המפד"ל לבין שינוי.

מיכאל מלכיאור: כפי שאמרו לי חברים בכירים במפד"ל, הם הפכו עכשיו להיות מימד, זה לקח להם 15 שנה.

מיכאל מלכיאור: הדברים כתובים במצע ובאמנה של מימד.

מיכאל מלכיאור: במשך 15 שנה ספגנו לא רק ביקורת אלא אמרו לנו: זה סוף המדינה היהודית.

מיכאל מלכיאור: רק עכשיו, במערכת הבחירות, היה לנו ויכוח נוקב עם חברי המפד"ל, שאמרו שחייבים מפלגה דתית כדי שלא תהיה פרצה בחוק הנישואין וכדי שלא יהיה רישום נישואין לפסולי חיתון.

מיכאל מלכיאור: אני זוכר, למשל, שחבר הכנסת שאול יהלום אמר בדיון פומבי באוניברסיטת בר-אילן בנושא הזה, שזה סוף המדינה היהודית, ואני מצטט: "כל הדבר הזה יביא לאילנות יוחסין וחס ושלום יפלג את העם היהודי".

מיכאל מלכיאור: אני יכול לקבל שתי עמדות.

מיכאל מלכיאור: אפשר לברך על כך שסוף-סוף המפד"ל הגיעה לעמדה לגבי פירוק משרד הדתות, שהיה צריך להיעשות מזמן; פירוק המועצות הדתיות, שיש בהן רק הוצאות על חשבון המדינה בלי להביא תועלת בנושא הדתי; והאפשרות להרחיב את הקירבה לבורא עולם בתוך העם היהודי.

מיכאל מלכיאור: אני מוכרח להגיד, שיש פסול גדול אחד בעניין הזה: שעושים את הדבר רק כשרוצים להיכנס לממשלה.

מיכאל מלכיאור: זאת אומרת, אם היה פה עניין אידיאולוגי - כמו ששמענו את השר אפי איתם, שרוצים לקרב דתיים וחילונים - למה לא עשו את זה לפני שנה?

מיכאל מלכיאור: למה לא עשו את זה לפני חצי שנה?

מיכאל מלכיאור: למה לפני חודש הלכו למערכת הבחירות עם מצע והבטיחו לבוחרים שכל הדברים האלה לא יהיו אם מצביעים מפד"ל?

מיכאל מלכיאור: יום אחרי הבחירות אנחנו רואים שהדברים אפשריים, כי אפשר להגיע לכיסאות הממשלה.

מיכאל מלכיאור: אני מוכרח להגיד, שראש הממשלה באמת היה נדיב בחלוקת הכיסאות.

מיכאל מלכיאור: עם זאת, אני לא רוצה להיות קטנוני בשעה כזאת, ודבר שבא שלא לשמה יכול להיות בסופו של דבר לשמה.

מיכאל מלכיאור: אני רק חושש מהקולות שאני שומע בין שינוי לבין המפד"ל, כי אהבה שתלויה בדבר - זה בעייתי.

מיכאל מלכיאור: מייד כשצריכים לפרש, צריך רק לשנות כמה מלים בחוק הנישואין, בעצם צריך לשנות רק מלה אחת: מ"כן" ל"לא"; או שצריך לשנות את הנושא של פירוק משרד הדתות, כשפתאום לא צריך לפרק את משרד הדתות.

מיכאל מלכיאור: לצערנו, אנחנו יודעים לאן הדברים מובילים באהבה שתלויה בדבר.

מיכאל מלכיאור: עם צירוף המפד"ל עכשיו לממשלה אני רוצה להוסיף עוד נקודה מאוד בעייתית.

מיכאל מלכיאור: השר איתם הודיע בראיונות ביום שישי, שכל מה שראש הממשלה אומר בנושא של המדינה הפלסטינית וההסכמים העתידיים, הכול מס שפתיים.

מיכאל מלכיאור: שר בכיר, חבר בממשלה, במטבחון ובכל המערכת מודיע קבל עם ועולם, שהכול מס שפתיים.

מיכאל מלכיאור: מה אזרחי ישראל אמורים לחשוב כאשר הם שומעים את הדבר הזה?

מיכאל מלכיאור: אם הכול מס שפתיים בעיני חברי הממשלה, ראוי שראש הממשלה יבהיר בפני הציבור אם הוא באמת מתכוון לדבר הזה.

מיכאל מלכיאור: אז יוצא שכנראה שר בכיר לא דובר אמת, או לא מבין ללבו של ראש הממשלה; או אם נכון מה שאומרים השר איתם ואנשים אחרים, שהכול מס שפתיים והכול כדי למכור לציבור דבר שלא יבוא לעולם, אז יש לנו בעיה הרבה יותר חמורה לגבי עתידה היהודי של מדינת ישראל.

מיכאל מלכיאור: לסיום, חוץ מלברך את המצטרפים לממשלה, תנו לי לברך שבאמת תהיה הצלחה.

מיכאל מלכיאור: בשביל כל עם ישראל אני מקווה שתהיה הצלחה.

מיכאל מלכיאור: אני גם רוצה להגיד מלה לשר שרנסקי, שמצטרף לממשלה במשרד מאוד מעניין.

מיכאל מלכיאור: זה משרד שהיתה לי הזכות להתחיל בו לפני ארבע שנים בממשלת ברק.

מיכאל מלכיאור: אז התחלנו עם שום דבר והקמנו משרד לכל דבר לענייני חברה ותפוצות, ועכשיו מיתוסף פה העניין של ירושלים.

מיכאל מלכיאור: אני מקווה מאוד ומתפלל, שבכל הנושאים האלה, שהם בוודאי לא שנויים במחלוקת: הבעיות החברתיות החמורות, השסעים החמורים בין יהודים לבין ערבים, בין דתיים לבין חילונים, בין עולים לבין ותיקים – יוכל לטפל השר שרנסקי וגם לפתח את הקשר שלנו עם העם היהודי.

מיכאל מלכיאור: אנחנו בוודאי לא נהיה אופוזיציה לא לעולם היהודי ולא לעם היהודי, לא למדינת ישראל ולא לחברה במדינת ישראל.

מיכאל מלכיאור: אנחנו נהיה אופוזיציה לוחמת לממשלת ישראל, אבל אני באמת רוצה לברך את השר שרנסקי שיוכל להמשיך את הפעילות הזאת ואולי להביא לכך שיהיה בממשלה משרד קבוע לענייני חברה ותפוצות.

מיכאל מלכיאור: אני חושב שהדבר נחוץ וחשוב לעתידו של העם היהודי.

מיכאל מלכיאור: תודה רבה.

ראובן ריבלין: אני מאוד מודה לך.

ראובן ריבלין: אני מתכבד להזמין את חבר הכנסת אילן שלגי לנאום את נאומו הראשון.

ראובן ריבלין: לאחר מכן השר לשעבר – אני עדיין לא רגיל לקרוא לו השר לשעבר – שלמה בניזרי, על מנת שיישא את דבר ש"ס, ויחד עם זה יברך שלא על חשבונו את חבר הכנסת שלגי.

אילן שלגי: אדוני היושב-ראש, אני מברך אותך על היבחרך ומאחל לך הצלחה.

אילן שלגי: חברות וחברי הכנסת, חברי הממשלה החדשה, לרבות שרי המפד"ל שיושבעו היום, חברים בממשלה ציונית.

אילן שלגי: חברי הקואליציה כולם נמנים עם אלה שעמדו כאן בטקס פתיחת הכנסת ושרו את ההמנון הלאומי "התקווה" בקול ובגאווה.

אילן שלגי: חברי הכנסת היהודים שלא ניאותו להשתתף בשירת "התקווה", נמצאים כולם באופוזיציה, ועל זה אני, החילוני, אומר לכם: שהחיינו וקיימנו והגיענו לזמן הזה.

אילן שלגי: אני משבח את חברינו מהמפד"ל, אנשים מאמינים באל ושומרי מצוות, ואני מכבד את אמונתם.

אילן שלגי: הם גם מוכנים לקבל שלאזרחים כמוני מותר להאמין ולחשוב אחרת.

אילן שלגי: הם מוכנים לכבד את אמונתנו החילונית הליברלית ברוח האדם, בזכותו לכבוד, לחירות, לשוויון ולחופש הביטוי.

אילן שלגי: אנשי המפד"ל הם אנשי תורה ועבודה, אנשי גמרא וגם אנשי מדע והשכלה ואנשים שמשרתים בצה"ל.

אילן שלגי: הם אזרחים שרוצים ויודעים לתת למדינה ולא רק לקבל ממנה.

דוד אזולאי: זה ההכשר שאתה נותן להם?

ראובן ריבלין: נאומו הוא נאום ראשון, אין מפריעים.

ראובן ריבלין: בבקשה.

אילן שלגי: רעבע ליצמן, נישט מער קיין מתונעס.

אילן שלגי: גייט צו די מיליטער, גייט ארבייטן, באצולט שטוייערן ווי אלע.

אילן שלגי: בשביל מי שלא הבין - - -

ראובן ריבלין: לא להפריע לנואם.

ראובן ריבלין: זו לא שפה רשמית, הוא אמר את אשר אמר.

ראובן ריבלין: תסביר לו אחרי נאומו.

אילן שלגי: בשביל מי שלא הבין: אין יותר מתנות, לכו לצבא, לכו לעבוד ושלמו מסים כמו כולם.

אילן שלגי: שמעתי שאתם, החרדים, תסרבו לצרף את אנשי המפד"ל למניין.

אילן שלגי: מכאן אני מבין שגם לא תצטרפו למניין שלהם.

אילן שלגי: אני מודיע לחברי המפד"ל: אם יחסרו לכם חברים למניין, אני אשמח מדי פעם להצטרף למניין שלכם.

נסים זאב: תיחנקו אתם טוב טוב.

ראובן ריבלין: חבר הכנסת זאב נסים, אולי אדוני לא הבין – נאומו הוא נאום ראשון.

ראובן ריבלין: מותר לו גם לעשות טעויות בנאום הראשון, ואתם לא תהסו אותו, כי זה פוגע בכבודה של הכנסת.

אילן שלגי: אתם, אנשי יהדות התורה וש"ס, פועלים לפי ציווי של מישהו או משהו עליון.

אילן שלגי: המתווך ביניכם לבינו זה מועצת החכמים או מועצת גדולי התורה.

אילן שלגי: המועצות האלה גם מינו אתכם לרשימה לכנסת - אגב, כולכם גברים ומאותה עדה - ומי שהצביע לכם בבחירות, עשה כן על-פי מצוות רבנים, או מחשש מחרמות או מעין הרע.

אילן שלגי: את חברי הכנסת של שינוי בחרו חברי מועצת שינוי בבחירות דמוקרטיות למופת, וביום הבחירות הצביעו לשינוי קרוב ל-400,000 אזרחים חופשיים, שבחרו בנו כדי להביא לכך ששינוי תהיה בממשלה ולא אתם.

אילן שלגי: הם רצו להחזיר את המדינה לאלה שמקיימים אותה, שמגינים עליה, שעובדים ומשלמים מסים, ואומנם כך יהיה.

אילן שלגי: אילו הרמב"ם, מורה ההלכה הגדול, שהיה גם רופא, היה בינינו היום, הוא היה בוש בכם.

אילן שלגי: אילו הופיע היום הרמב"ם, הרי הייתם בוודאי מכתירים אותו כגדול הדור.

אילן שלגי: הוא היה אומר לכם, לא ביידיש, אלא בעברית גרונית, "לכו לעבוד".

אילן שלגי: הנה ציטוט מהלכות תלמוד תורה לרמב"ם: כל המשים על לבו שיעסוק בתורה ולא יעשה מלאכה ויתפרנס מן הצדקה, הרי זה חילל את השם וכיבה מאור הדת, וביזה את התורה וגרם רעה לעצמו, ונטל חייו מן העולם הבא, וסופו שיהיה מלסטם את הבריות.

אילן שלגי: לא אסתיר כי יש לי מחלוקת מדינית עם חברי מהמפד"ל, אולם אני משוכנע כי ראש הממשלה יקיים את התחייבותו לפעול על-פי מתווה בוש ולקדם את התהליך המדיני.

אילן שלגי: זה תהליך שאנו חייבים, למעננו ולמען הדורות הבאים, להתקדם בו בהתמדה ולהביא לישראל שלום גם תוך ויתורים כואבים, אך תוך שמירה על גבולות ביטחון והסדרי ביטחון.

אילן שלגי: תודה רבה.

ראובן ריבלין: אני מאוד מודה לחבר הכנסת שלגי, שגם עמד בלוח הזמנים.

ראובן ריבלין: השר לשעבר שלמה בניזרי יברך וישיב.

ראובן ריבלין: רבותי, לא קל לפעמים להתאפק כאשר חבר כנסת נואם את נאומו הראשון, והוא נאום מתריס, אבל זאת החובה שלנו.

ראובן ריבלין: בבקשה, קודם נתחיל בדברי הברכה.

שלמה בניזרי: אדוני היושב-ראש, רבותי חברי הכנסת, ראשית, ברכותי לחבר הכנסת אילן שלגי על בחירתו לכנסת.

שלמה בניזרי: למרות כל הוויכוחים האידיאולוגיים שיש בינינו, אני מקווה שתהיה לו עבודה פורייה ואני מאחל לו הצלחה.

שלמה בניזרי: אני חושב שאחרי הנאום הראשון אתה זקוק להרבה ברכות, אבל אני אתחיל רק בנקודה אחת, לפני שאתמקד בכוכבי הערב שהם נציגי המפד"ל – בממשלה החדשה שנבחרה ושהיום היתוספו אליה עוד שלושה שרים, ואנחנו מקבלים ממשלה של לפחות 23 שרים, כאשר אני זוכר שהובטח לנו שיהיה בה מניין ח"י, 18 שרים.

שלמה בניזרי: אני עומד להגיד עכשיו משפט, ואני יודע שכולם ישיבו לי: עוד פעם הוצאת את השד העדתי?

שלמה בניזרי: מה לעשות, השד הזה קיים.

שלמה בניזרי: מתוך 23 שרים, אנחנו מוצאים ארבעה מזרחים, ושניים מהם שרים בלי תיק.

שלמה בניזרי: שאלו אותי פעם מה זה שר בלי תיק, אז אמרתי שזה נהג עם רשיון בלי רכב.

שלמה בניזרי: זה בדיוק המצב, בזבוז כספי המדינה.

שלמה בניזרי: כשרוצים לסתום למישהו את הפה, לאותם אזרחים דפוקים, "נותנים" להם ארבעה שרים, שניים מהם בלי תיק, ואם תנסה להגיד משהו בעניין, ישאלו אותך: עוד פעם אתה מוציא את השד העדתי?

שלמה בניזרי: האם אנחנו עד כדי כך דפקטיבים שאין מתוכנו המתאימים לכהן כשרים?

שלמה בניזרי: האם לא הוכחנו עד היום, כאשר היו 50% שרים מזרחים, שאנחנו יודעים לתפקד?

שלמה בניזרי: למה אתם תמיד מנסים לסתום רק את הפה שלנו, כשאנחנו מנסים להעיר הערה שהיא צודקת ואמיתית?

שלמה בניזרי: אשר לכם, אנשי המפד"ל, אני שומע אתכם בימים האחרונים, כאשר אתם מסבירים למה נכנסתם לקואליציה.

שלמה בניזרי: אתם שואלים: האם ש"ס חיכתה לנו בקדנציות האחרונות, מאז 1999?

שלמה בניזרי: אתם שואלים: האם היא נכנסה אתנו לקואליציה, או שהיא נדחפה והשאירה אותנו בחוץ?

שלמה בניזרי: האם זה נימוק שבגללו נכנסים לקואליציה ומוכרים את תורת ישראל?

שלמה בניזרי: הרי זו בושה וכלימה.

שלמה בניזרי: הרי זה הנימוק שאני שומע כל הזמן – למה נכנסנו לקואליציה?

שלמה בניזרי: כי ש"ס לא חיכתה לנו בפעם הקודמת.

שאול יהלום: לא, כי אתם בוכים.

שלמה בניזרי: אנחנו לא בוכים על שום דבר, אני בוכה עליכם.

שלמה בניזרי: על אלה אני בוכה, כפי אומר הנביא, עיני עיני יורדה מים, כאשר אני מתעורר בבוקר, שומע את כותרות הרדיו וקורא בעיתונים מה עושה פורז.

שלמה בניזרי: האם אתה באמת מצפה שהם ישתנו?

שלמה בניזרי: שמעתי את ידידי חבר הכנסת אורלב, שהוא השר שיחליף אותי במשרד, והוא אומר: רבותי - גשר.

שלמה בניזרי: אני מחפש לראות את הגשר הזה.

שלמה בניזרי: רבותי, על איזה גשר אתם מדברים, על גשר חד-סטרי או על הגשר של חכמי חלם שהיה בו בור שרק נופלים לתוכו?

שלמה בניזרי: על איזה גשר אתם מדברים?

שלמה בניזרי: אתם משלים את עצמכם.

שלמה בניזרי: בשבוע שעבר אמרתי למפד"ל – בבדיחות, אל תיקחו את זה ברצינות – פתי מאמין לכל דבר.

שלמה בניזרי: אתם עדיין פתיים ומאמינים שטומי לפיד וחבריו שלגי והאחרים עומדים להשתנות.

שלמה בניזרי: הרי הם צוחקים עליכם, ואומרים: איזה טיפשים חברי המפד"ל, חשבנו שהם, אנשי הציונות הדתית, חכמים, אבל איזה דתיים הם אלה?

שלמה בניזרי: הדת הזאת העבירה אותם על דתם ועל דעתם.

שלמה בניזרי: האם אתה מאמין שהוא ישתנה?

שלמה בניזרי: שים לב, טומי לפיד כל יום אומר ומכריז: מה לעשות, מפלגת העבודה לא נכנסה לקואליציה.

שלמה בניזרי: אם היתה נכנסת לקואליציה, היינו משיגים הסכמים יותר טובים.

שלמה בניזרי: מה אומר לך טומי לפיד?

שלמה בניזרי: חבר'ה, שיטת הסלאמי עובדת פה.

שלמה בניזרי: הוא למד מערפאת איך עובדים לאט-לאט.

שלמה בניזרי: הוא אשכנזי, אבל הוא יודע את השיטה הערבית ויודע איך עובדים לאט-לאט.

שלמה בניזרי: שים לב, היה לכם זמן - סייעתא דשמיא שלא נכנסתם עד היום לקואליציה.

שלמה בניזרי: שים לב, מיום חמישי ועד היום - פורז נכנס למשרדו.

שלמה בניזרי: הוא יודע לעבוד, אני מכיר אותו היטב.

שלמה בניזרי: איזה הצהרות הוא כבר הצהיר.

שלמה בניזרי: הוא מדבר על כך שיכניס את כל הגויים למדינת ישראל, אבל אתם, אנשי הציונות הדתית, כל הזמן מנסים לרדת עלינו ואומרים שאנחנו לא ציונים מספיק לשיטתכם.

שלמה בניזרי: הרי בנינו את המדינה הזאת כדי שתהיה בית לאומי לעם היהודי, לא בנינו בית לכל אומות העולם.

שלמה בניזרי: הבוקר שמעתי אותו במו אוזני מדבר על זכות השיבה.

שלמה בניזרי: הוא לא מתנגד לזכות השיבה.

שלמה בניזרי: שימו לב לדברים שהוא אמר בבוקר.

שלמה בניזרי: הוא מדבר על בסיס הומני.

שלמה בניזרי: אם זה על בסיס הומני, זה יכול להיות 200,000 או 300,000 איש.

שלמה בניזרי: האם שכחתם שהוא הגיע מספסלי מרצ?

שלמה בניזרי: הוא מדבר על עליית עולים מרוסיה ועל כך שצריך לאפשר לכל יהודי שמרגיש יהודי לעלות ארצה, כלומר, לכל גוי שמרגיש שהוא יהודי.

שלמה בניזרי: מה, יהדות נקבעת לפי רגשות?

שלמה בניזרי: תפתחו קצת את העיניים ותבינו מה קורה פה.

שלמה בניזרי: אני אומר לכם באופן אישי, שירד מעלי הנטל הכבד של כל בעיות הרווחה – זה בסדר, לא על זה אני בוכה, לא על עתידי ולא על עתידו של אחר.

שלמה בניזרי: אנחנו נהיה חלק מממשלות העתיד ואנחנו נסתדר גם בעתיד.

שלמה בניזרי: אבל מה יהיה?

שלמה בניזרי: בישיבה שלכם עם שינוי אתם נותנים הכשר לכל השנאה שלהם, למחרחרי הריב, למסיתים.

שלמה בניזרי: האם אתם באמת מאמינים שאנחנו כל כך נוראים?

שלמה בניזרי: איפה חבר הכנסת שלגי שכרגע דיבר?

שלמה בניזרי: האם אנחנו לא משלמים מסים?

שלמה בניזרי: האם אתה משלם מסים יותר ממני?

שלמה בניזרי: האם אתה רצת על הג'בלאות בלבנון יותר ממני, שאתה יכול לדבר על זה בכלל?

שלמה בניזרי: כל החבר'ה שלך הם ג'ובניקים.

אילן שלגי: הבנים שלך ירוצו.

אילן שלגי: ..

שלמה בניזרי: אתה אל תדבר על הילדים שלי, הם עוד לא הגיעו לגיל צבא.

שאול יהלום: הם לא ישרתו בצבא.

שלמה בניזרי: אני וחבר הכנסת אופיר פינס שירתנו באותה יחידה בצבא, הוא היה קצין שלי.

שלמה בניזרי: תשאל את חבר הכנסת וקנין ואת כל חברי הכנסת מש"ס מה הם עשו בצבא.

שלמה בניזרי: אז אתה אומר שאתם שירתתם בצבא יותר מאתנו?

שלמה בניזרי: האם אתה משלם מסים יותר ממני?

שלמה בניזרי: אבא שלי שירת בצבא, אתה יודע?

שלמה בניזרי: כל האחים והאחיות שלי שירתו בצבא.

ראובן ריבלין: חבר הכנסת בניזרי, זמנך תם, אבל מכיוון שאתה בירכת את חבר הכנסת שלגי, אני אתן לך עוד חצי דקה כדי להשלים את הרעיון.

שלמה בניזרי: זה נאום ראשון של חבר כנסת שהרבה שנים לא היה חבר כנסת, אחרי כל כך הרבה שנים שכיהנתי כשר.

שלמה בניזרי: רבותי, אתם תפסיקו להסית את העם ולהגיד שאנחנו לא משרתים בצבא ולא משלמים מסים.

שלמה בניזרי: מספיק כבר.

שלמה בניזרי: קיבלתם 15 מנדטים של שנאה ושל הרס, אז מספיק, תירגעו.

שלמה בניזרי: אתה לא משלם יותר ממני ואתה לא משרת יותר ממני.

שלמה בניזרי: אלה שלומדים תורה הם יותר טובים ממך ומאלף כמוך.

שלמה בניזרי: הם תורמים למדינה ולעם ישראל יותר מאלף פרזיטים כמוכם.

שלמה בניזרי: מי אתם בכלל שתבואו להטיף לנו מוסר?

שלמה בניזרי: לומדי התורה הם הפאר של עם ישראל.

שלמה בניזרי: אני הייתי בצבא מפקד והייתי חייל, ואני אומר שהם יותר טובים מכל אחד מאתנו.

שלמה בניזרי: שיהיה לכם ברור שאנחנו לא באים להתנצל פה על כך שהם לומדים תורה, כי הם ימשיכו ללמוד תורה.

שלמה בניזרי: גם אם תקבלו 120 מנדטים, אתם לא תגייסו יהודי אחד לצבא.

שלמה בניזרי: אני רק מרחם על חברי המפד"ל.

שלמה בניזרי: אני מרחם עליהם.

שלמה בניזרי: ראיתי איזה חיוכים, אהבה ממבט ראשון כרגע ראיתי בינם לבין אנשי שינוי.

שלמה בניזרי: אהבה ממבט ראשון – אני מאחל לכם גם גט ממבט שני בהקדם האפשרי.

שלמה בניזרי: איזה איחולים איחל לכם כרגע שלגי.

שלמה בניזרי: חבר הכנסת איתם, אם תיתקעו בלי מניין, הוא וטומי לפיד אמרו שהם מוכנים לבוא ולהשלים לכם מניין.

שלמה בניזרי: באיזה ברכות הם מברכים אתכם.

שלמה בניזרי: ..

שלמה בניזרי: האם אתה מאמין שהם ישתנו?

שלמה בניזרי: היהפוך כושי עורו ונמר חברבורותיו?

שלמה בניזרי: האם אתה מאמין שהאנשים האלה ישתנו?

אברהם בורג: - - -

שלמה בניזרי: אתה יודע מה, אני מצדיע להם על כך שהם הצליחו בקטע שלהם.

שלמה בניזרי: הבושה והעוון על צווארכם.

שלמה בניזרי: יש לכם עוד כמה שעות, שעה-שעתיים, אולי לחזור בתשובה, אולי לשנות את ההחלטה הנוראית שלכם ולתקן את דרככם.

שאול יהלום: למה זה כל כך כואב לך?

שלמה בניזרי: עורו ישנים, הקיצו מתרדמתכם.

שלמה בניזרי: הכיסא הזה הוא רק זמני בעולם הזה.

שלמה בניזרי: אני אומר לך, הייתי שר.

שלמה בניזרי: זה זמני.

שלמה בניזרי: חבל לכם על הנאת רגע לאבד את העולם הבא, את העולם כולו.

שלמה בניזרי: שימו לב מה עשיתם – פירוד עצום בעולם הדת, בעולם התורה.

שאול יהלום: סיעת ש"ס דואגת לחילול השם.

שלמה בניזרי: הוצאתם את עצמכם מעולם התורה, עבור מה?

שלמה בניזרי: עבור בצע, עבור נזיד עדשים.

שלמה בניזרי: כשאנחנו הלכנו לממשלת השמאל, צעקתם שאנחנו מכרנו את המדינה.

שאול יהלום: - - -

שלמה בניזרי: מכרנו את המדינה מול תורת ישראל?

שלמה בניזרי: אני מקווה שאולי יהיה לכם איזה הרהור לשמוע לרבניכם שמתנגדים להיותכם פה.

ראובן ריבלין: תודה רבה.

ראובן ריבלין: אני מבקש מחברי הסיעות השונות – יש לכם שמונה דקות, אל תפצלו את הזמן.

ראובן ריבלין: אם חבר הכנסת בניזרי, כאש בעצמותיו הדברים שהוא רוצה לומר, יוותר חברו וייתן לו מנה גדושה יותר.

ראובן ריבלין: אבל אל תבואו אלי לבקש מנות גדושות על חשבון הכנסת במקום על חשבון הסיעות.

ראובן ריבלין: חבר הכנסת חיים אורון, בבקשה.

ראובן ריבלין: אחריו – חבר הכנסת אפי איתם.

חיים אורון: אדוני היושב-ראש, חברי הכנסת, ראשית, אני רוצה לברך את חבר הכנסת שלמה בניזרי על נאום הבכורה שלו כחבר כנסת, ולאחל לו עוד הרבה נאומים.

חיים אורון: אני מוכרח לומר, שבממשלה המשונה הזאת יש בן אחד שהוא מאוד במקומו, וזה המפד"ל.

חיים אורון: המפד"ל נמצאת בדיוק במקום שהיא נמצאת בו בממשלה שהוקמה עכשיו.

חיים אורון: מהי הממשלה הזאת בעצם?

חיים אורון: אמר זאת בדיון פה בשבוע שעבר השר אביגדור ליברמן.

חיים אורון: זו קואליציה בין המפד"ל לאיחוד הלאומי בנושא הלאומי, וזו קואליציה בין האיחוד הלאומי לשינוי בנושא החברתי.

חיים אורון: זבולון אורלב, בנושא החברתי אתה במיעוט בממשלה, דע לך.

חיים אורון: חברי שינוי, בנושא המדיני אתם במיעוט זניח בממשלה הזאת.

חיים אורון: מי נכנס ומי לא נכנס לממשלה הזאת?

חיים אורון: הנגיד לשעבר, פרנקל, אמר:

חיים אורון: אני לא נכנס להיות שר אוצר בממשלה שאין לה גם סדר-יום מדיני.

חיים אורון: לביבי, סליחה, לשר האוצר הנוכחי, זה בכלל לא הפריע.

חיים אורון: הוא לא צריך סדר-יום מדיני.

חיים אורון: הוא מאמין שאפשר להבריא את הכלכלה בלי סדר-יום מדיני.

חיים אורון: כל כך הוא מאמין, חבר הכנסת רמון, שגם בגירעון חודשי של כמעט 3 מיליארדי שקלים, לשר האוצר הנוכחי יש פתרון – נוריד את המסים.

חיים אורון: שמעתם, אנשי שינוי?

חיים אורון: להם יש מקום בממשלה.

חיים אורון: למי אין מקום בממשלה, אדוני היושב-ראש?

חיים אורון: אין מקום בממשלה הזאת לידידך ולידידי, השר לשעבר דן מרידור, שהוא איש ליכוד.

חיים אורון: הוא לא איש מרצ.

חיים אורון: הוא חניך ארץ-ישראל השלמה, חניך תורת ז'בוטינסקי.

חיים אורון: הוא זז קצת, אז בממשלה הזאת אין לו מקום.

חיים אורון: אבל לאנשי שינוי, שהיו אתנו בהפגנות של "שלום עכשיו" עוד לפני כמה חודשים, להם אין עם זה בעיה.

חיים אורון: משום שדן מרידור לא בממשלה, אבל אברהם פורז – אני לא מדבר על טומי לפיד, טומי לפיד היה איש ימין ונשאר איש ימין; אגב, גם בנושאים החברתיים וגם בנושאים המדיניים – אבל אתם, אני לא רוצה לנקוב בשמות, אני מכיר אתכם אחד-אחד, עמדנו יחד בהפגנות, מה קרה?

חיים אורון: אני השתניתי?

חיים אורון: אתם השתניתם?

חיים אורון: דן מרידור לא בממשלה, ביבי שר האוצר התחרה כשר חוץ בממשלה הקודמת בקיצוניות שלו, ולכם אין בעיה.

חיים אורון: עם כל הכבוד, חבר הכנסת יהלום וחבר הכנסת שלמה בניזרי, לסימפוזיון הגדול על מקומה של השבת בעם היהודי – אגב, אתם מכירים אותי, הייתי שותף להרבה מאוד סימפוזיונים כאלה, ואני חושב שאפילו ניסיתי בסימפוזיונים האלה למצוא גשרים כלשהם – אבל, חברות וחברי הכנסת, עכשיו, במרס 2003, זאת השאלה?

חיים אורון: או עם פרסום הגירעון היום?

חיים אורון: ומה שקרה הלילה בעזה?

חיים אורון: ומה שקרה הלילה בטול-כרם?

חיים אורון: ומה שקרה הלילה בקסבה של שכם?

חיים אורון: הנושאים האלה לא על סדר-היום.

חיים אורון: פורז ייתן רשות בערים מסוימות למכור חזיר - כן או לא.

חיים אורון: נו, באמת, לא צריך בשביל זה את פורז היום.

חיים אורון: האמינו לי, אומרים לי שאני אפילו מתמצא בתחום הזה, לא צריך את פורז בשביל זה.

חיים אורון: זה כבר מסודר.

חיים אורון: אבל, לכל השדים והרוחות, משהו קורה בארץ הזאת.

חיים אורון: הצלחתם בימים האחרונים לתת הרגשה שכאילו כל הבעיה של עם ישראל היא מי יכופף למי את הידיים – האם סטטוס-קוו אומרים בלועזית או סטטוס-קוו, לגרסתה של המפד"ל, אומרים בעברית.

חיים אורון: מה זה מעניין אותי?

דוד אזולאי: אבל איך אומרים את זה בעברית?

חיים אורון: חבר הכנסת אזולאי, זה כרגע לא מעניין אותי כל כך.

חיים אורון: האמן לי, אנחנו ניפגש בעוד שנה ואז יתברר שלסגן השר יצחק לוי, גם הוא ידידי, יש פרנסה לקדנציה שלמה, והוא יפרק ויפרק ויפרק את משרד הדתות.

חיים אורון: האמינו לי, אני מצוי בזה.

חיים אורון: תשאלו את השר לשעבר יוסי ביילין.

חיים אורון: אפשר את זה לגמור בשבועיים.

חיים אורון: מי שמוכן לאכול את הלוקשים שמפרקים, ולא מפרקים, צריך שנה.

חיים אורון: ואז ממנים במשרד ראש הממשלה סגן שר שימכור את הלוקש הזה לציבור.

חיים אורון: אבל עזבו אותי עם הסיפורים האלה.

חיים אורון: אני בעד פירוק המשרד, אני בעד ביטול המועצות הדתיות, אבל, חברות וחברי הכנסת, עם כל הכבוד, היום, במרס 2003, אצלי זה מופיע במקום ה-15, ה-17, בסדר העדיפויות.

חיים אורון: איפה הדברים האחרים?

חיים אורון: עם מה אתם באים בדברים האחרים, חוץ ממלים על תהליך שלום?

חיים אורון: חבר הכנסת אילן שלגי, שאני מברך אותו על נאום הבכורה שלו, מאוד מאמין שאריק שרון פשוט לא ירפה דקה אחת והוא הולך לבצע את מתווה בוש.

חיים אורון: חבר'ה, אני מעריך אתכם יותר מדי.

חיים אורון: אתם הרי יודעים שזה לא נכון.

חיים אורון: אתם יודעים שהוא לא מתכוון.

חיים אורון: כי אם הוא היה מתכוון באמת, דן מרידור היה שר.

חיים אורון: אם הוא היה מתכוון באמת, מצנע היה בממשלה, אני אומר לכם בכל האחריות.

חיים אורון: אם הוא היה מתכוון באמת, מפלגת העבודה היתה בממשלה.

חיים אורון: ההוכחה הכי טובה שהוא לא מתכוון באמת, חוץ מאשר להשתמש בכם בתור כיסוי, אני לא רוצה להגיד למה, היא שתי העובדות הללו.

חיים אורון: לכן, מבחינתה של המפד"ל, זה ממש מה שהיא רוצה.

חיים אורון: יעלה אחרי השר לעתיד אפי איתם ויגיד: זה בדיוק מה שרציתי.

חיים אורון: רציתי ממשלה שתמנע את הקמתה של מדינה פלסטינית, ורציתי ממשלה שמפלגת העבודה לא תהיה בה.

חיים אורון: הוא הצליח.

חיים אורון: יעלה אחר כך עוד הפעם אביגדור ליברמן ויגיד: רציתי ממשלה עם סדר העדיפויות הזה ועם סדר העדיפויות הכלכלי-החברתי של ביבי נתניהו.

חיים אורון: המפד"ל נמצאת באמצע הסיפור הזה.

חיים אורון: מבחינתה אין בעיה.

חיים אורון: אבל, מה אתם עושים שם?

ראובן ריבלין: חבר הכנסת אורון, טעיתי בשעון, יש לך שש דקות.

ראובן ריבלין: חמש דקות חלפו, ידע אדוני שיש לו עוד דקה.

חיים אורון: לכן, אדוני היושב-ראש, חברי הכנסת, אנחנו נצביע נגד הממשלה, כי אנחנו חושבים שזו ממשלה רעה.

חיים אורון: אבל, כפי שאמרתי קודם - - -

ראובן ריבלין: זאת הפתעה.

ראובן ריבלין: ..

חיים אורון: זאת הפתעה גדולה.

חיים אורון: ..

יחיאל חזן: מה זאת ממשלה רעה?

יחיאל חזן: תן מאה ימי חסד.

יחיאל חזן: אלה ססמאות.

חיים אורון: חבר הכנסת חזן, אני נורא אוהב – תשאל את זאביק בוים – שקוראים לי קריאות ביניים.

חיים אורון: אגיד לך מה זו ממשלה רעה: ממשלה רעה זו ממשלה שאין שום קשר בין מה שהיא אומרת לפני הבחירות ובין מה שהיא מבצעת אחרי הבחירות.

חיים אורון: ראה גודלו של השולחן הזה.

מיכאל גורלובסקי: - - -

ראובן ריבלין: חבר הכנסת גורלובסקי, אפשר לקרוא קריאות ביניים רק אם יושבים במקום.

חיים אורון: ממשלה רעה זו ממשלה שמתכוונת ללכת בדרך מדינית שהיא המשך של הקטסטרופה של השנתיים האחרונות.

דניאל בנלולו: אם הייתם בממשלה, זה היה משנה את המצב?

חיים אורון: ממשלה רעה זו ממשלה שבנושאים הכלכליים והחברתיים דרדרה את מדינת ישראל למקום הכי נמוך שבו היא נמצאת.

חיים אורון: זו ההגדרה שלי לממשלה רעה.

ראובן ריבלין: חבר הכנסת גורלובסקי, לא להפריע לחבר הכנסת אורון לסיים.

ראובן ריבלין: דווקא בגלל קריאות הביניים אני נותן לו עוד חצי דקה לסיים.

חיים אורון: זה הטריק בכנסת: אתם קוראים קריאות ביניים, ואני מקבל עוד זמן.

דניאל בנלולו: תאמין לי שאנחנו נלמד את זה מהר.

ראובן ריבלין: חבר הכנסת דניאל בנלולו.

ראובן ריבלין: פעם היה דני, היום הוא דניאל.

חיים אורון: לכן, אדוני היושב-ראש, אנחנו נמשיך ונשכנע את העם היושב בציון.

חיים אורון: הוא הצביע באופן מאוד ברור בבחירות האחרונות.

חיים אורון: הוא נתן לממשלה שמורכבת היום רוב ברור לשלוט.

חיים אורון: תפקידנו הוא לשכנע אותו שהממשלה הזאת היא אומנם ממשלה רעה, ואת זה נעשה.

חיים אורון: תודה רבה.

ראובן ריבלין: רבותי חברי הכנסת, יש לי בעיה.

ראובן ריבלין: חבר הכנסת לשעה אפי איתם, שהיה שר ועומד להיות שר, נואם את נאומו הראשון כחבר הכנסת.

ראובן ריבלין: ישקול חבר הכנסת אייכלר אם לברך אותו אחרי הנאום, שכן הוא נאם פעמים רבות בכנסת בתור שר.

ראובן ריבלין: יעלה ויבוא חבר הכנסת אפי איתם.

ראובן ריבלין: בבקשה.

ראובן ריבלין: חבר הכנסת יצחק כהן רוצה לשאול שאלה.

ראובן ריבלין: לא ברורה לי הפרוצדורה, אבל אשמח ללמוד עליה.

ראובן ריבלין: חבר הכנסת יצחק כהן, לא לנצל לרעה את העובדה שנתתי לך לדבר.

יצחק כהן: אדוני היושב-ראש, אני מודה לך.

יצחק כהן: ההסכם שהונח על השולחן בין הליכוד לישראל בעלייה טומן בחובו כיסוי חובות של 14,765,000 שקלים מתאגיד לתאגיד.

יצחק כהן: בהתייעצות עם היועצת המשפטית של הכנסת, הגברת אנה שניידר, נאמר שכל מיזוג בין מפלגות צריך קודם כול לעבור את האישור של ועדת הכנסת, ואחרי זה לעלות למליאה.

יצחק כהן: כידוע, ועדת הכנסת עדיין לא דנה בזה.

יצחק כהן: אני מבקש להוריד את זה לוועדת הכנסת.

ראובן ריבלין: תודה רבה.

ראובן ריבלין: כל מה שעושות שתי המפלגות – מודיעות לכנסת על ההסכם ביניהן, וועדת הכנסת תדון בזה.

ראובן ריבלין: מציגים לפניכם את העניין כדבר ששייך לכינונה של הממשלה ולהכנסתו תחת כנפי הממשלה של השר לעתיד נתן שרנסקי.

ראובן ריבלין: אין שום בעיה בעניין זה.

ראובן ריבלין: תודה רבה.

ראובן ריבלין: חבר הכנסת איתם, בבקשה.

אפי איתם: כבוד היושב-ראש, כנסת נכבדה, ברוך השם, באמת הצלחנו.

אפי איתם: זו איננה אהבה ממבט ראשון.

אפי איתם: זו איננה אהבת בוסר.

אפי איתם: זו ברית של אמיצים, שרואה בהתגבהות הגדות, כשנחל עמוק של פירוד הולך וחותר, הולך וממצק אותן, עד שנראה שלא ניתן יהיה עוד לגשר ביניהן.

אפי איתם: ואנחנו, כמי שזימן לנו ריבונו של עולם צומת חשוב ביותר, עמדנו והכרענו, לא הכרעה של פוליטיקאים קטנים, אלא הכרעה היסטורית, להיות הראשונים שמנסים למוסס את הר החשדנות, הפילוג והשנאה, שהולך וחותר בתוך החברה שלנו, עד כדי סכנה לקיומה.

אפי איתם: נכון, היה לנו קל ופשוט לחזור ולהתבצר במה שנראה המחנה הטבעי שלנו, המחנה הפשוט.

אפי איתם: ושם להוסיף עוד חומה ועוד נדבך - -

דוד אזולאי: למחנה ששונא דתיים.

אפי איתם: - - ומשם לשלח בליסטראות של מלים קשות, שהופכות לאנשים קשים, שהופכות לארץ ולחברה קשה, והכרענו אחרת.

דוד אזולאי: אתה נתת ידך לשבור את המחנה הדתי.

אפי איתם: הכרענו להושיט יד וללכת בדרך לא קלה.

דוד אזולאי: עם מי?

דוד אזולאי: עם טומי לפיד ששונא יהודים?

אפי איתם: בדרך שתדרוש אולי דבר שכבר נשכח משדות הפוליטיקה שלנו – מעט אחריות, מעט ענווה, מעט נכונות לחשוב שגם בצד השני יש קורטוב של אמת.

משה גפני: כמה זה עולה לנו, כל העניין הזה?

אפי איתם: וכשמישהו עומד על הדוכן הזה, לשונו בוטה - -

משה גפני: כמה תיקים זה עולה?

אלי בן-מנחם: חבר הכנסת גפני.

אפי איתם: - - נחפזת, מתלהמת, לומר על 400,000 בוחרים, לוחמים בצה"ל, משלמי מסים, שהם ארס והרס וערב רב, הרי הוא נותן את ידו לחמור שבחטאים - -

משה גפני: ואם יורידו מתנחלים, זו תהיה אהבת ישראל או שזו תהיה מחלוקת?

אפי איתם: - - לפלג ולהטיל מום ודופי ביהודים כשרים וראויים.

אפי איתם: נולדתי בקיבוץ עין-גב לפני 50 שנה, ואבא ואמא שלי, שניהם מבתים דתיים, באו לארץ הזאת - -

עסאם מח'ול: פאשיסטים הם פאשיסטים, לא משנה באיזו דת הם.

אפי איתם: - - ואני זוכר כמו היום את אבא שלי חותר עם סירת הלוקס הקטנה אל תוך הלילה, לעבר מוצב כורסי, ואני עומד שם על המזח הקטן בעין-גב ורואה את הכדורים הנותבים חותכים באוויר מעל הראש של אבא שלי, דייג עברי אמיץ, גם אם לא שומר שבת וגם אם לא אוכל כשר, עם רגש יהודי עמוק, עם חובה ציונית עד כלות.

אפי איתם: משם, מן התלם הזה שפתחו בחלקות המריבה בתל-קציר, ומן החברה הזאת שרצו לבנות בה אמות מידה חדשות של שותפות ושל שוויון - מן הגדה הזאת אני בא.

אפי איתם: 400,000 האחים שלי, בני המשפחה שלי, שותפים לבית הלאומי שלי, לא יישארו בחוץ.

אפי איתם: אחר כך הלכתי אל הישיבה ואל עולם התורה, דרך שדות הקרב של מדינת ישראל, וראיתי אנשים צעירים, דתיים וחילונים, נשרפים למוות באותו טנק, חושפים את עצמם לאש, למען חייה של מדינת ישראל.

אפי איתם: אחר כך גם התוודעתי אל המקורות של הכוח והאמונה הנצחיים שלנו דרך בית-המדרש.

אפי איתם: ואיש לא יאמר לי שבין הגדות הללו לא ניתן לבנות גשר.

אפי איתם: נכון, כשבונים גשר על מים סוערים יש רגעים קשים, יש רגעים שנדמה שאולי עדיף לחזור אל הגדה הבטוחה ולהתייאש מן המעשה, ובאמת, כל העולם כולו גשר צר מאוד, והעיקר לא לפחד כלל.

אפי איתם: אנחנו, המפד"ל, הולכים למהלך שאין ערוך לחשיבותו, ולא נרפה ממנו ולא ניבהל, לא מנבואות ייאוש ולא מנבואות חרון, אלא בסבלנות ובענווה נתווה יום ליום, שעה לשעה, את הדרך הקשה, אבל זו שאין בלתה.

אפי איתם: כי מה האלטרנטיבה?

אפי איתם: מה צופן לנו העתיד אם לא נלך בדרך הזאת?

אפי איתם: חרון, פירוד, זעם, שיהפכו את הבית שלנו מבית שכולנו יכולים לחיות בו לבית ריב ומדון.

אלי בן-מנחם: חבר הכנסת איתם, אני מבקש שתסיים, זמנך תם.

אפי איתם: קיבלנו כיסאות ואנחנו נשתמש בהם כדי להושיט יד לחלשים, כדי להקים קורת גג ולהביא רווחה וסעד לנזקקים רבים.

עסאם מח'ול: אתה מסוכן.

עסאם מח'ול: אתה סכנה לכנסת.

אפי איתם: ולא נבחין בין חובש כיפה סרוגה לגלוי ראש, לחובש כיפה שחורה או מי ששטריימל על ראשו.

אפי איתם: אני רוצה לברך מכאן גם את ידידי זבולון אורלב, שנבחר לשר הרווחה - -

קריאה: - - -

אפי איתם: והעבודה?

אפי איתם: עוד נראה.

אפי איתם: - - חברי לסיעה, ובעצם למפד"ל כולה.

אפי איתם: אנחנו חוזרים אל תפקידנו המרכזי בחברה הישראלית, בלי בושה, בלי רתיעה ובלי התנצלות, ובעזרת השם נעשה ונצליח.

אלי בן-מנחם: תודה רבה לחבר הכנסת איתם.

אלי בן-מנחם: אני רוצה לקרוא לכם את תוצאות הבחירות לנציגי הכנסת לאספה הבוחרת את הרבנים הראשיים לישראל: הצביעו 110 חברי הכנסת.

אלי בן-מנחם: מספר הקולות הכשרים – 109.

אלי בן-מנחם: מספר הקולות הפסולים – 1.

אלי בן-מנחם: חבר הכנסת חיים אורון – 25 קולות.

אלי בן-מנחם: חבר הכנסת אורי אריאל – 52 קולות.

אלי בן-מנחם: חבר הכנסת דניאל בנלולו - 68 קולות.

אלי בן-מנחם: חבר הכנסת משה גפני – 62 קולות.

אלי בן-מנחם: חבר הכנסת יצחק הרצוג – 75 קולות.

אלי בן-מנחם: חבר הכנסת שאול יהלום – 75 קולות.

אלי בן-מנחם: חבר הכנסת יאיר פרץ – 80 קולות.

אלי בן-מנחם: לפיכך נבחרו חבר הכנסת יאיר פרץ, חבר הכנסת שאול יהלום, חבר הכנסת משה גפני, חבר הכנסת יצחק הרצוג וחבר הכנסת דניאל בנלולו להיות נציגי הכנסת לאספה הבוחרת את הרבנים הראשיים לישראל על-פי חוק הרבנות הראשית לישראל, התש"ם-1980.

אלי בן-מנחם: אני מודה לוועדת הקלפי.

אלי בן-מנחם: אני מזמין את חבר הכנסת ישראל אייכלר.

אלי בן-מנחם: אחריו - חבר הכנסת מוחמד ברכה.

אלי בן-מנחם: בבקשה, חבר הכנסת אייכלר.

ישראל אייכלר: אדוני היושב-ראש, חברי הכנסת, אני רוצה לברך את חבר הכנסת החדש, אפי אפרים איתם, שהוא איש שכל מה שנעשה פה השבוע, מעשה הזוועה שאנחנו עוד נדבר עליה – נעשה על-ידו, כך אני מאמין, בתום לב, מול כל ערלי הלב שזממו את כל המהלך הזה.

ישראל אייכלר: אני מאחל לו שיצליח בתפקידו כשר השיכון לבנות את ארץ-ישראל, ויזכור כי גם ירושלים, גם הגליל, גם הנגב – הם ארץ-ישראל.

ישראל אייכלר: וכאב למשפחה ברוכת ילדים אני מברך אותך, אפי, שתזכה ל"א סך יידיש נחת", ותזכור שמשפחות רבות תלויות בפת לחמן בקצבאות, ואל תבצע את מזימות ממשלת הזדון לפגוע בעניי ישראל.

ישראל אייכלר: והברכה האחרונה, שתשרוד את מאורות – כתבתי "הנחשים", אבל אני לא רוצה להגיד; שתשרוד את המאורות של האנשים שרוצים להכשיל אותך במפד"ל, ובכל זאת תצליח, בעזרת השם, בדרכך.

ישראל אייכלר: בסופו של דבר תזכור, שמי שהגן על אפי איתם ברדיפות שהיו לו בצבא בכל השנים, היו הראשונים – החרדים, ושתזכה לפרק את הממשלה בקרוב, ולקבל את פני משיח צדקנו שיקים את מלכות ישראל בארץ-ישראל.

ישראל אייכלר: תודה.

ישראל אייכלר: עד כאן הברכות, וזה לא על חשבון זמני.

אלי בן-מנחם: זה היה על חשבון הזמן שלך, והיתה לך דקה וחצי.

אלי בן-מנחם: תמשיך.

ישראל אייכלר: מקובל, אדוני היושב-ראש, שברכות לא נחשבות בזמן.

ישראל אייכלר: אם אדוני היושב-ראש - - -

קריאות: - - -

ישראל אייכלר: אני רוצה להיות בסדר עם היושב-ראש, אני חדש.

ישראל אייכלר: לעצם העניין - אני רוצה לומר דבר אחד קודם, לפני שנכנסים לעצם העניין.

ישראל אייכלר: מסתובבת פה טענה, שהחרדים בוכים, מייללים, כיוון שהם לא בקואליציה.

ישראל אייכלר: אז אני רוצה לומר לכם שאני מברך: ברוך שפטרנו מהקואליציה הרעה.

ישראל אייכלר: גם אם לא היתה שינוי, והיינו צריכים לשבת עם הליכוד, ושמענו את הגזירות שהליכוד רוצה לגזור על עניי ישראל ולהרוס את מדינת הרווחה, אני שמח ומודה לקדוש-ברוך-הוא שאני לא צריך להרים את היד בשביל גזירות נגד מדינת ישראל, ואני שמח שאנחנו באופוזיציה, כך שלא זה העניין.

אלי אפללו: - - -

ישראל אייכלר: לא.

ישראל אייכלר: אני רוצה להגיד לך, אתה יכול להאמין לי שאני באמת שמח שאנחנו לא צריכים לתת יד, כי היתה לנו דילמה קשה מאוד אם היינו צריכים להצביע בשביל הגזירות האלה של ממשלת הליכוד.

ישראל אייכלר: אבל גם למפד"ל אני רוצה לומר – הם אומרים שאנחנו כועסים שהם תפסו ראשונים.

ישראל אייכלר: אם הייתם הולכים עם הליכוד או עם העבודה והייתם עושים קואליציה – מברוכ.

ישראל אייכלר: שיהיה לכם לבריאות.

ישראל אייכלר: משרד הרווחה, משרד השיכון, הקדמתם את ש"ס, פעם הם הקדימו אתכם – זו הפוליטיקה, אין שום בעיה עם זה.

ישראל אייכלר: הבעיה המרכזית שיש לי אתכם היא בדבר אחד.

ישראל אייכלר: חז"ל אומרים, שכאשר הקדוש-ברוך-הוא ברא את הברזל התחילו העצים מרטטים ורועדים שיכריתו אותם.

ישראל אייכלר: אמר להם הברזל: האחד מכם ייכנס בי?

ישראל אייכלר: ואין לכם מה לחשוש, כי כל גרזן צריך קת של עץ.

ישראל אייכלר: אתם, המפד"ל, קת העץ שנכנסה לגרזן שתכרות – חס וחלילה, היא לא תצליח, אך היא רוצה לכרות את היהדות ואת היהודים החרדים מארץ החיים.

ישראל אייכלר: זה הפשע הגדול של המפד"ל בכניסה הזאת לקואליציה; לא זה שהצלחתם להיכנס לקואליציה - שיהיה לכם לבריאות.

רוני בריזון: מישהו רוצה לכרות אותך מארץ החיים?

ישראל אייכלר: כן.

ישראל אייכלר: אני מדבר עכשיו על ההסתה שנוהלה בבחירות, ומאות אלפי אנשים האמינו שהחרדים הם האסון למדינה.

ישראל אייכלר: אני לא רוצה להזכיר מדינות רבות ששם הציגו את הציבור היהודי באותם תארים שהוצגו החרדים בבחירות האלה, ועל הגל הזה נכנסו אנשים.

ישראל אייכלר: אתם נתתם לגיטימציה למסר הזה לעם, נגד הציבור החרדי.

ישראל אייכלר: בזה אנחנו רואים את הדבר הנורא.

ישראל אייכלר: אני אמשול לכם משל.

ישראל אייכלר: תארו לעצמכם שהמפד"ל או אנחנו היינו עושים הסכם עם מפלגה ערבית שרוצה לפרק את ההתנחלויות, שאנחנו נפרק רק חלק מההתנחלויות, ולא את כולן.

ישראל אייכלר: מה הייתם אומרים עלינו, שאנחנו עשינו דבר כזה נגד ההתנחלויות?

ישראל אייכלר: וכי לא יהיו העניינים היהודיים כל כך חשובים כמו ההתנחלות?

ישראל אייכלר: הרי ההתנחלות היא חלק מהעניין של ארץ-ישראל.

ישראל אייכלר: דבר נוסף שאני רוצה לומר - זה לא רע שהחרדים לא בקואליציה, וכבר אמר הנביא: "לך עמי, בא בחדריך, וסגר דלתיך בעדך, חבי כמעט רגע עד יעבור זעם", אבל עצם העובדה, ואת זה אני אומר גם לאנשי שינוי, ואני יודע שיש גם שם אנשים טובים - - -

שאול יהלום: יש אנשים טובים בשינוי?

ישראל אייכלר: כמו שיש אנשים טובים במפד"ל, יש גם אנשים טובים בשינוי.

ישראל אייכלר: לכן אני אומר: מותר שמפלגה או ציבור לא יהיו בקואליציה, זה לא אסון.

ישראל אייכלר: אבל להכריז על "ממשלה בלי חרדים", כמו שהיו מכריזים על "ממשלה בלי ערבים", או "ממשלה בלי מרוקאים", כדגל, כסמל?

ישראל אייכלר: זו גזענות שלא תתקבל היום, לא באירופה ולא בארצות-הברית ולא בשום מקום.

ישראל אייכלר: לשלול ציבור בגלל היותו כזה, זה דבר נורא ואיום, ועל זה לא ייסלח.

ישראל אייכלר: אני מקווה שהכנסת לא תיתן לפאשיזם ולגזענות הזאת לעבור.

ישראל אייכלר: אני רוצה לצטט את מנחם בגין, זיכרונו לברכה.

ישראל אייכלר: כאשר המפד"ל נכנסה לממשלת בן-גוריון הוא אמר: "אחת הסיעות המרכיבות את הקואליציה אלה אנשים שאמרו שבשום פנים ואופן לא יצטרפו לממשלה בלי חוק שבת שחקיקתו הובטחה לפני חמש שנים.

ישראל אייכלר: אחרי 'כל נדרי' זה שמענו הודעה לפיה סיעה זו בשום פנים ואופן לא תצטרף לממשלה בלי חוק ההסמכה.

ישראל אייכלר: ההסמכה איננה והכניסה ישנה.

ישראל אייכלר: לפתע נודע כי אפשר בלי חוק שבת, בלי חוק ההסמכה, אלא עם החוק הקיים.

ישראל אייכלר: במשך כל השנים וכל החודשים לא היתה ידועה עובדה זו".

ישראל אייכלר: כבר בימי מנחם בגין הפירה המפד"ל הבטחות לבוחריה, ונכנסה עם בן-גוריון לממשלה, כך שאין בכך כל חידוש.

אלי בן-מנחם: חבר הכנסת אייכלר, הוספתי לך דקה שלמה, ואני מבקש שתסיים.

ישראל אייכלר: אני רוצה רק לסיים במשפט אחד לאריאל שרון.

ישראל אייכלר: אדוני אריאל שרון, ראש הממשלה, דע לך, אתה כבר ראש הממשלה.

ישראל אייכלר: אני מבקש ממך בשם כל עניי ישראל ובשם כל הציבור היהודי בארץ-ישראל, אל תרים את ידך נגד היהדות.

ישראל אייכלר: אל תרים את ידך נגד עניי ישראל.

ישראל אייכלר: דע לך שכלכלת ישראל לא תיוושע מזה.

ישראל אייכלר: דע לך שמדינת ישראל לא תיוושע מזה שתפגע ביהדות, ואל תבייש את זיקנותך לאחר שיש לך זכויות גדולות מצעירותך.

ישראל אייכלר: ואם חס וחלילה יבוא יום ומישהו יושיב אותך על ספסל הנאשמים בבלגיה או במקום אחר, כפושע מלחמה, חס וחלילה, תזכור שהמפד"ל היתה זאת שהכריעה פה בכנסת בעד מסירתך לוועדת החקירה לטבח סברה ושתילה, ועדת-כהן, וכל גדולי התורה החרדים צעקו "געוואלד" נגד הדבר הזה וקראו לזה מסירה ודיבה רעה.

ישראל אייכלר: אז גם במצב הזה תזכור מי הם חבריך, ובסופו של דבר, כאשר תרד מכיסא ראש הממשלה, תזכור שאנחנו מחכים לך למטה.

ישראל אייכלר: תודה רבה.

אלי בן-מנחם: תודה רבה לחבר הכנסת ישראל אייכלר.

אלי בן-מנחם: אני מזמין את חבר הכנסת מוחמד ברכה - יש לך שלוש דקות.

אלי בן-מנחם: אחריו כתוב לי "עם אחד", וראיתי כאן את חבר הכנסת עמיר פרץ.

מוחמד ברכה: אדוני היושב-ראש, רבותי חברי הכנסת, אנחנו לא צריכים להרבות במלים על-אודות כינונה, הרכבה ומעלליה של הממשלה הזאת, שהיא המשך של הממשלה הקודמת, אבל אני רוצה לנצל את הזמן שברשותי כדי להעמיד את הכנסת בפני דבר שמנסים להעלים מעיניה.

מוחמד ברכה: אדוני היושב-ראש, רבותי חברי הכנסת, הבוקר ביקרתי במקום שבו נהרסו אתמול 17 בתים.

מוחמד ברכה: זה לא היה בח'אן-יונס במסגרת של המלחמה נגד הפלסטינים, נגד העם הפלסטיני; זה לא היה בקסבה של שכם במסגרת הכיבוש; זה היה בתוך מדינת ישראל, בכפר-קאסם.

מוחמד ברכה: אני חושב שחלק מקיהות החושים שאופפת ושולטת ואוכלת כל חלקה טובה - גם בבניין הזה וגם בחברה הישראלית - היא דבר שפשוט אין להשלים אתו.

מוחמד ברכה: 17 בתים נהרסו אתמול בכפר-קאסם במין מבצע צבאי שהשתתפו בו מאות שוטרים, מאות מג"בניקים ומאות חיילים, שנהגו בברוטליות באנשים, הכו אותם.

מוחמד ברכה: כל מי שהתקרב ספג מנחת זרועם של מה שנקרא כוחות הביטחון.

מוחמד ברכה: אני הייתי רוצה שדווקא שר הפנים ישמע את הדברים האלה – שר הפנים החדש ושר התשתיות החדש – אני לא בטוח, או אני לא יודע אם המגמה של ההריסה אתמול היתה להספיק לפני שהם ייכנסו למשרדיהם, אולי הם היו דנים בעניין הזה בצורה אחרת.

מוחמד ברכה: אבל הדבר החמור, רבותי חברי הכנסת, הוא לא רק הריסת הבתים, אלא הריסת הבתים בניגוד לצו מפורש של בית-משפט.

מוחמד ברכה: אני מחזיק בידי את צו בית-המשפט מ-29 בדצמבר 2002, ששם הוטל קנס על אזרחים שבנו את הבתים – הקנס בסך 4,000 שקל – שחולק לתשלומים, כך שהתשלום הראשון יהיה ב-1 בפברואר, לפני כחודש, והאנשים שילמו את הקנס הזה.

מוחמד ברכה: אבל בסעיף השני של ההחלטה – ואני מאוד מבקש שכבוד השר ישמע – ניתן בזאת צו להריסת המבנה נשוא כתב האישום, ואולם צו זה ייכנס לתוקפו ב-1 בספטמבר 2003 ויפקע מאליו אם עד למועד זה יחזיק הנאשם בהיתר דין.

מוחמד ברכה: זאת אומרת, בית-המשפט בפירוש אסר את הריסת הבתים האלה – הטיל עליהם קנס, כן – כדי לאפשר להם להשיג את היתר הבנייה כדין, ואתמול באו הדחפורים והחיילים והשוטרים ואנשי משמר הגבול כדי לבצע את ההריסה.

מוחמד ברכה: המחזה שניבט מול עיני היה מחזה של פשע שלא יסולח.

יחיאל חזן: למה פשע?

יחיאל חזן: למה?

מוחמד ברכה: פשע, פשע.

מוחמד ברכה: קודם כול, אסור להרוס בית - - -

יחיאל חזן: בנייה בלתי חוקית, למה פשע?

יחיאל חזן: - - -

מוחמד ברכה: קודם כול, אסור להרוס בית.

מוחמד ברכה: דבר שני, אסור לפעול בניגוד להחלטה מפורשת של בית-המשפט.

מוחמד ברכה: האדמה - טוענים שהיא אדמת מינהל.

מוחמד ברכה: האדמה הזאת היא האדמה של האנשים שבנו עליה.

אלי בן-מנחם: חבר הכנסת ברכה, זמנך תם, אנא ממך.

מוחמד ברכה: אני מסיים, אדוני.

מוחמד ברכה: האדמה הופקעה מידי האנשים כאילו לצורכי ציבור, ואחר כך שום דבר לא נעשה בה, אלא רצו להכריז עליה כחלקות למכירה במסגרת "בנה ביתך".

מוחמד ברכה: כפר-קאסם היום כבר חנוק מהצד הזה שבו נהרסו הבתים.

מוחמד ברכה: ממזרח נמצאת אורנית, בין כפר-קאסם לבין "הקו הירוק"; ממערב - כביש חוצה-ישראל; מדרום - אזור התעשייה של ראש-העין.

מוחמד ברכה: זו הריאה היחידה שכפר-קאסם עוד יכולה לנשום דרכה, לקלוט את הילודה הטבעית, את הגידול הטבעי באוכלוסייה.

מוחמד ברכה: אני אומר – רבותי, אם הכנסת היא הגוף המפקח על עבודת הממשלה, אני חושב שהכנסת צריכה להגיד את דברה בנושא הזה, שממשלה – בהחלטה מודעת, תוך התנהגות ברוטלית, אלימה, כלפי אזרחים – מפירה צו בית-משפט, הורסת את הבתים של האנשים על כליהם, על ריהוטם, על הדברים שלהם.

מוחמד ברכה: אני חושב שאם - - -

רוני בר-און: תגיש תלונה במשטרה - - -

אלי בן-מנחם: חבר הכנסת בר-און, הוא כבר מסיים.

אלי בן-מנחם: אלה המלים לסיום.

אלי בן-מנחם: חבר הכנסת בר-און, אנא ממך.

אלי בן-מנחם: אני מבקש מחבר הכנסת ברכה לסיים.

מוחמד ברכה: אני אענה לחבר הכנסת בר-און.

רוני בר-און: הכתובת לתלונה הזאת היא המשטרה, לא הכנסת.

רוני בר-און: אם מישהו הפר צו של בית-משפט, כפי שאתה מתאר, תיגשו למשטרה.

מוחמד ברכה: אדוני חבר הכנסת בר-און, אל תפטור את עצמך כל כך בקלות.

מוחמד ברכה: הכנסת היא הגוף המפקח על עבודת הממשלה; המשטרה היא אחת מזרועות הממשלה.

מוחמד ברכה: למי להתלונן במשטרה?

מוחמד ברכה: למח"ש?

מוחמד ברכה: אני חושב שהכנסת, הריבון של המדינה, צריכה להגיד את דברה בנושא של הפרת צו בית-משפט.

מוחמד ברכה: אבל הדבר הראשון והחשוב הוא נטילת קורת-גג של אנשים שחיים על אדמתם.

מוחמד ברכה: זה הדבר העיקרי.

מוחמד ברכה: אתה לא יכול להסתתר מאחורי פרוצדורות ושיקולים ביורוקרטיים - תלך להתלונן.

מוחמד ברכה: אני בא כנבחר ציבור להעלות את צעקתם של בוחרי, ואתה צריך להתייחס – וכל הכנסת הזאת צריכה להתייחס לדבר הזה.

מוחמד ברכה: תודה רבה, אדוני.

אלי בן-מנחם: תודה רבה לחבר הכנסת מוחמד ברכה.

אלי בן-מנחם: אני מזמין את חבר הכנסת עמיר פרץ - שלוש דקות.

אלי בן-מנחם: אחריו - חבר הכנסת עזמי בשארה.

עמיר פרץ: אדוני היושב-ראש, קודם כול הרשה לי לברך אותך.

עמיר פרץ: זאת ההזדמנות הראשונה שלי לברך אותך על תפקידך כסגן יושב-ראש הכנסת ולאחל לך הצלחה בתפקידך ובכל מעשיך.

אלי בן-מנחם: תודה רבה.

עמיר פרץ: חברי חברי הכנסת, אין ספק שהקמת הממשלה הזאת היא אחד התהליכים המאוד-מאוד מעניינים שהיו במדינה בתקופה האחרונה.

עמיר פרץ: ואני, כפי שאתם יודעים, מאוד מתעניין בהסכמים ובדרך שבה שני צדדים נושאים ונותנים, ואני תמיד מתעניין לדעת מי הצד המרוויח, מי הצד המפסיד.

עמיר פרץ: כי הרי כלל ידוע הוא, שרק כאשר שני הצדדים לא מרוצים, כנראה יש הסכם טוב.

עמיר פרץ: אז בפעם הקודמת דיברנו על ההצלחה הגדולה של שינוי, על ההצלחה שלהם לצאת עם הסכם מכובד מאוד, ובאמת רכוש גדול לקחה לה אותה מפלגה, והיום אני רוצה לדבר קצת על המפד"ל, כי גם המפד"ל – אם לא שמתם לב – ניהלו בהחלט משא-ומתן לא רע.

עמיר פרץ: שימו לב, למפד"ל יש שישה מנדטים.

עמיר פרץ: אני רוצה לשבח אתכם.

עמיר פרץ: אני, כמי שאלוף בהסכמים - - -

זבולון אורלב: אחד שלך.

עמיר פרץ: עם שישה מנדטים הם קיבלו את שר הבינוי והשיכון.

עמיר פרץ: אחר כך אומרים שהמשרד לענייני דתות – ברור לכם שהם יודעים את הכללים בישראל, שכל מה שזמני מאוד, קבוע; כי כמה שאומרים שהוא יפורק, כשהוא יפורק - תודיעו לנו.

עמיר פרץ: אז אנחנו יודעים שמה שזמני מאוד, יהיה מאוד-מאוד קבוע, אז זה משרד.

עמיר פרץ: אחר כך הם אמרו – כדי להיות נחמדים עם הנושאים ונותנים אתם – שהם לוקחים רק את הרווחה.

עמיר פרץ: הם לא רוצים את העבודה, רק את הרווחה.

עמיר פרץ: ברור שאי-אפשר לפרק את משרד העבודה והרווחה.

עמיר פרץ: מה, מפרקים את משרד העבודה והרווחה בקלי קלות?

זבולון אורלב: אתה לא תיתן.

עמיר פרץ: אז היום אנחנו הולכים להשביע את שר השיכון, את סגן השר שהוא השר לענייני דתות - -

שאול יהלום: השיכון והבינוי.

עמיר פרץ: השיכון והבינוי, סליחה.

עמיר פרץ: - - וכמובן, הולכים להשביע את שר העבודה והרווחה.

עמיר פרץ: אני אומר לך, אדוני, זבולון אורלב, כל הכבוד, באמת "שאפו".

עמיר פרץ: אבל אני מקווה שמה שאומרים שלא לשמה – יבוא לשמה בסופו של דבר.

עמיר פרץ: שבאמת, אם כבר משרד העבודה והרווחה נשאר כפי שהוא ואם כבר התוכנית של הממשלה לפרק את המשרד הזה לא יוצאת לפועל בגלל בעיות טכניות או חוקתיות כרגע - ואני אומר לך, שאף שאתם נמצאים ברכוש גדול בממשלה, עיני לא צרה בכם, אבל אני חושש מאוד שאם יצליחו לפרק בסופו של דבר את משרד העבודה והרווחה, מדינת ישראל תחזור 30 שנה אחורה.

עמיר פרץ: כי הרי מה המשמעות?

עמיר פרץ: אם יהיה לנו משרד רווחה, המשמעות היא שחוזרים לתקופת הסעד.

עמיר פרץ: זאת האמת.

עמיר פרץ: יהיה שר שכל תפקידו להיות ממונה על הביטוח הלאומי, השר לענייני הביטוח הלאומי, שר החלכאים והנדכאים, שר המסכנים.

עמיר פרץ: כל האגף להכשרה מקצועית, שבדרך כלל שימש זרוע משלימה למתרחש בביטוח הלאומי, לא קיים.

אלי בן-מנחם: חבר הכנסת עמיר פרץ ידידי, זמנך תם.

עמיר פרץ: אם נפל בחלקנו להוציא את אותו תפוח רקוב מתוך ההסכם הקואליציוני, של פירוק משרד העבודה והרווחה, זו תהיה אחת הבשורות החשובות, שהכנסת יכולה לשפר בהסכם הקואליציוני הזה, שכולו חלוקת שלל.

עמיר פרץ: אם כבר חלוקת שלל, לכולכם, ברוך השם, נוזל ריר מהשפתיים, לכולם, אז אתם יכולים להיות מספיק חסודים זה לזה ולהשאיר את משרד העבודה והרווחה במתכונתו, כי זה באמת דבר חשוב ומהותי למדינת ישראל.

אלי בן-מנחם: תודה רבה לחבר הכנסת עמיר פרץ.

אברהם בורג: רק תיקון אחד, יש להם יותר משרדים מבוחרים.

אלי בן-מנחם: אני מזמין את חבר הכנסת עזמי בשארה.

אלי בן-מנחם: יש לך שלוש דקות.

אלי בן-מנחם: אחריו - חברת הכנסת מרינה סולודקין.

עזמי בשארה: אדוני היושב-ראש, חברי הכנסת, אני שמח שחברי ש"ס כבר נרגעו קצת מהדיון מי בפנים, מי בחוץ, שנוכל קצת לדבר על מדיניותה של הממשלה הזאת ולא על למה ש"ס איננה בפנים.

עזמי בשארה: אני לא יכול להזיל דמעה על כך שאלי ישי כבר לא שר הפנים, ממש לא יכול.

עזמי בשארה: האיש הפסיק במכה אחת את כל התהליך של איחוד המשפחות ממניעים גזעניים גרידא.

עזמי בשארה: הוא אמר: ריבוי דמוגרפי של הערבים בארץ.

עזמי בשארה: הוא קרא לזה אפילו "זכות שיבה זוחלת".

עזמי בשארה: זה שאנשים מתחתנים, זה זכות שיבה זוחלת.

עזמי בשארה: הדיון הזה אם ש"ס בפנים או ש"ס בחוץ הוא בכלל לא הנושא.

עזמי בשארה: מותר גם, כאשר אנחנו מצביעים נגד הממשלה ונגד צירוף השרים, להזכיר שזה לא אישי ושאני יכול לאחל אישית לאדם כמו זבולון אורלב הצלחה בתפקידו, כי הכרתי אותו אישית בוועדת החינוך של הכנסת, עבדנו שנים ביחד, ואני יודע איך הוא יכול לעבוד.

עזמי בשארה: העניין של המדיניות הוא לא עניין אישי.

עזמי בשארה: אבל אני לא יכול להגיד דברים אישיים דומים לשר השיכון החדש.

עזמי בשארה: למנות את אפי איתם לשר השיכון – יש פתגם כזה, לא מעובדיה יוסף, אף שמופיעה בו המלה "עז", שממנים את העז להיות גנן – הוא יבנה בשטחים התנחלויות.

עזמי בשארה: מה זה לתת את משרד השיכון לאדם כמו אפי איתם?

עזמי בשארה: זה כמו שאדם כמו אריק שרון ייקח את הנגב, כי הוא מהדרום, יש לו שם התיישבות יחידים, חוות יחיד.

עזמי בשארה: אריק שרון יכול לשבת על אלפי דונמים, אבל את הערבים באלפיהם צריכים לרכז בדונמים מסוימים.

עזמי בשארה: למה את היהודים צריך לפזר בנגב אבל את הערבים צריך לרכז?

עזמי בשארה: זה מה שנקרא תכנון, וזה לא גזענות ואין לזה שום קשר לגזענות.

עזמי בשארה: זה ליברליזם, חברי הכנסת משינוי.

עזמי בשארה: יהיה לנו אברהם פורז כשר הפנים, ויהיה מבחן.

עזמי בשארה: אנחנו הכרנו את אברהם פורז כליברל בנושאים כלכליים.

עזמי בשארה: בזה נגמר הליברליזם אצלו.

עזמי בשארה: אנחנו נבחן עכשיו במשרד הפנים אם הוא ליברל באמת או ליברל רק בדברים כלכליים, כי אנחנו מכירים הרבה אנשים ימנים באירופה, כמעט על סף הימין הקיצוני, שהם ליברליים מאוד מבחינה כלכלית.

עזמי בשארה: אם השר אברהם פורז לא ייצור הבדל בכל הנוגע לאיחוד משפחות בין ערבים ללא-ערבים – בדרך כלל אומרים בין יהודים ללא-יהודים, אני אגיד בין ערבים ללא-ערבים – אם הוא יעשה הבדל בין איחוד משפחות של פועלים זרים עם יהודיות או יהודים לבין איחוד משפחות של ערבים.

עזמי בשארה: עד עכשיו שינוי לקחה משרדים בלי ערבים, למשל התשתיות נלקח בלי התכנון, או הפנים נלקח בלי התכנון והבנייה, התכנון והבנייה הלך לראש הממשלה.

עזמי בשארה: מינהל מקרקעי ישראל הלך, אני לא יודע לאן.

עזמי בשארה: לקחו משרדים בלי ערבים.

עזמי בשארה: אני לא יודע במה הם יתעסקו, אבל אברהם פורז לא יכול לברוח מאיחוד משפחות.

עזמי בשארה: נראה את הליברליזם שלו, אם הוא רק ליברליזם בענייני כלכלה או לא.

עזמי בשארה: את הנושא העיקרי הזכיר לנו דווקא חיים אורון, שאף שמצטערים על כך שמרצ כל כך נחלשה בבחירות האלה, לפחות חזר לכנסת חיים אורון, שהוא פרלמנטר מחונן, והוא הזכיר לכולנו את הנושא העיקרי, מה שקורה היום בעזה ובשכם וכו'.

עזמי בשארה: מפלגה כמו שינוי תהיה שותפה בממשלה לאותם פשעים שמתנהלים היום בשטחים הכבושים, ואלה פשעים, אין לזה הסבר אחר.

עזמי בשארה: אשה הרה נהרגה אתמול, ואדם שאין לו כלום נהרג, וגבר עם הבן שלו נהרג כשהבית נהרס עליו אתמול בעזה.

עזמי בשארה: כוחות הביטחון מודים בזה.

עזמי בשארה: מה שקורה עכשיו בשטחים, בשכם ובעזה במיוחד, זה סגרים ממושכים.

אלי בן-מנחם: חבר הכנסת בשארה.

עזמי בשארה: אני מסיים, אדוני.

עזמי בשארה: יהיו לנו הרבה שנים, אני לא אגיד את הכול באותו נאום, אין צורך.

עזמי בשארה: אתה יודע מה?

עזמי בשארה: תודה רבה, אדוני היושב-ראש.

אלי בן-מנחם: תודה רבה לחבר הכנסת עזמי בשארה.

אלי בן-מנחם: אני מזמין את חברת הכנסת מרינה סולודקין, בבקשה.

אלי בן-מנחם: אחריה - חבר הכנסת טלב אלסאנע.

מרינה סולודקין: אדוני היושב-ראש, כנסת נכבדה, אדוני השר המתאם, קודם כול ברכות לראש הממשלה, מכל הלב, שהוא וצוות המשא-ומתן סיימו את הדבר הכי קשה, הרכבת הממשלה.

מרינה סולודקין: ברכות לשר אפי איתם, לשר זבולון אורלב ולשר נתן שרנסקי, שהיום נכנסים לתפקידים חשובים מאוד למדינה.

מרינה סולודקין: שמעתי היום הרבה דברים, כמה מהם לא נכונים כלל.

מרינה סולודקין: אמרו לנו שהציר המדיני בממשלת שרון הוא המפד"ל והאיחוד הלאומי.

מרינה סולודקין: לא נכון.

מרינה סולודקין: הציר המדיני הוא העמדות של ראש הממשלה ושל הליכוד, והם מתונים, גם המפד"ל ושינוי והאיחוד הלאומי.

מרינה סולודקין: אמרו לנו שהציר החברתי הוא שינוי והאיחוד הלאומי.

מרינה סולודקין: גם זה לא נכון.

מרינה סולודקין: יש מפלגת שלטון בת 40 חברים, ויש עמדות של מפלגת השלטון בנושאים חברתיים מאוד חשובים.

מרינה סולודקין: ודאי שאנחנו צריכים לומר לשר האוצר החדש, שצריך למצוא פתרונות לעניין החברתי והכלכלי, ושרק מצמצום לא יצא דבר ולא יהיו למפלגת השלטון 40 מקומות בכנסת הבאה.

מרינה סולודקין: אנחנו רוצים גם לצאת מהמשבר וגם לתת פתרונות לאבטלה, למשבר הכלכלי ולכל מיני נושאים אחרים.

מרינה סולודקין: אמרו לנו גם ששינוי לא יכולה להצליח בנושא דת ומדינה.

מרינה סולודקין: גם זה לא נכון, מכיוון שאם שינוי והמפד"ל לא הגיעו לפתרונות של גיור עם פנים אנושיות, לנישואים אזרחיים ולדברים אחרים, יש מפלגת שלטון, והליכוד צריך לתת פתרון לעשרות אלפי פסולי חיתון.

מרינה סולודקין: הגיע הזמן.

מרינה סולודקין: אני מאחלת לממשלה ולכנסת עבודה פורייה, ושנצליח ביחד.

מרינה סולודקין: תודה רבה.

אלי בן-מנחם: תודה רבה לחברת הכנסת מרינה סולודקין.

אלי בן-מנחם: הודעת מזכיר הכנסת.

סגן מזכיר הכנסת דוד לב: ברשות יושב-ראש הישיבה, אני מתכבד להודיע, כי הונחו על שולחן הכנסת החלטות ועדת הכספים לגבי הצווים הבאים: 1.

סגן מזכיר הכנסת דוד לב: צו תעריף המכס והפטורים ומס קנייה על טובין (תיקון מס' 110), התשס"ג-2002; 2.

סגן מזכיר הכנסת דוד לב: צו תעריף המכס והפטורים ומס קנייה על טובין (תיקון מס' 115), התשס"ג-2003; 3.

סגן מזכיר הכנסת דוד לב: צו תעריף המכס והפטורים ומס קנייה על טובין (הוראת שעה) (מס' 3), התשס"ג-2003.

סגן מזכיר הכנסת דוד לב: ההחלטות האמורות יקבלו תוקף בתום שבעה ימים מיום הנחתן האמור, אם לא יודיע חבר הכנסת לפני כן על רצונו שהכנסת תבטל אותן.

סגן מזכיר הכנסת דוד לב: תודה.

אלי בן-מנחם: אני מזמין את חבר הכנסת טלב אלסאנע.

אלי בן-מנחם: לרשותך שלוש דקות.

אלי בן-מנחם: אחריו - חברת הכנסת אורית נוקד.

טלב אלסאנע: אדוני היושב-ראש, חברי הכנסת, בממשלה הזאת, שברור שאנחנו מתנגדים לה באופן נחרץ וחד-משמעי, יש שתי תקוות.

טלב אלסאנע: התקווה הראשונה שאני רואה אותה היא מינויו של אברהם פורז לתפקיד שר הפנים.

טלב אלסאנע: אני סבור שזהו מינוי טוב ומוצלח, במיוחד אחרי שראינו את המדיניות של ש"ס, שהיתה התעללות והתנכלות לאזרחים – במיוחד אלה שאינם נמנים עם הבוחרים של ש"ס.

טלב אלסאנע: זאת כאשר הגורם האזרחי איננו ממלא תפקיד, כששר הפנים הקודם, אלי ישי, בישיבת ממשלה בחודש מאי שעבר, הקפיא כליל את איחוד המשפחות והשתמש בעניין איחוד המשפחות או האזרחות כסנקציה: הוא הפך להיות בית-משפט, שופט, ושלל אזרחויות וגרם להרס של התא המשפחתי.

טלב אלסאנע: לכן, לדעתי טוב שפטרנו מש"ס, שעכשיו חבריה מייללים.

אמנון כהן: אנחנו מחייכים.

טלב אלסאנע: אתם מחייכים, כן.

טלב אלסאנע: אנחנו רואים איזה חיוך זה.

טלב אלסאנע: לדעתי עכשיו הם נזכרו שהם המקופחים, אבל כשהם הגיעו לשלטון הם ידעו לקפח אחרים.

טלב אלסאנע: מצד שני, פרט למינוי של אברהם פורז ושל אורלב, לדעתי הממשלה הזאת היא ממשלה שאין בה שום תקווה.

טלב אלסאנע: היא כביכול מרימה את דגל השלום, אבל כשאני רואה את אפי איתם ואת ליברמן, אני אומר:

טלב אלסאנע: אוי לשלום הזה.

טלב אלסאנע: הם מוציאים שם רע למלה שלום.

טלב אלסאנע: זו ממשלה שתהיה רצופת אסונות וגרימת שכול ויתמות.

טלב אלסאנע: רק לפני יומיים, כשנכנסו לסג'עיה, נכנסו לבית רב-קומות, בדקו את הבית, לא מצאו אף אחד, שום מבוקש.

טלב אלסאנע: הבעלים של הבית מוכר, הוא נכנס ויוצא ממחסומי צה"ל.

טלב אלסאנע: הלכו ופוצצו את הבית של חג' פוואז אבו-עקר.

טלב אלסאנע: ומצד שני היא גם הרימה את הדגל החברתי, היא כביכול הולכת להתמודד עם האבטלה והעוני.

טלב אלסאנע: אבל אני חושב שכשהמשענת של הממשלה היא המפלגות שמהוות את הפטרונים להתנחלויות מצד אחד ומפלגת שינוי מצד שני – שום בשורה חברתית לא תצמח מהממשלה הזאת לדעתי.

טלב אלסאנע: זו ממשלה שמצד אחד תעמיק יותר את האבטלה ואת העוני, ומצד שני תגרור את האזור כולו לסף תהום של שפיכות דמים, הרס ודמעות.

טלב אלסאנע: מה שמצער, כבוד היושב-ראש, הוא שבמשך השנתיים כבר כל אחד ראה וכל אחד הגיע למסקנה עד כמה כל אחד משני הצדדים – הצד הישראלי מצד אחד והצד הפלסטיני מצד שני – יכול לגרום הרס לצד האחר.

טלב אלסאנע: כל צד כבר יודע את הפוטנציאל הטמון בצד השני, את יכולת ההרס בצד השני.

טלב אלסאנע: אז הגיע הזמן להסיק, שאם כבר אפשר לגרום לכאב, צריך למצוא את הדרך לרווחת הצד השני על-ידי מדיניות אחרת.

טלב אלסאנע: אדוני היושב-ראש, במשפט אחרון אני רוצה לומר, שהאוכלוסייה הערבית מצפה למדיניות אחרת, מעבר למשפט הסתמי שאמר ראש הממשלה כאן – שהולכים לפתוח פרק חדש.

טלב אלסאנע: בכל פעם הפרק הזה חוזר על עצמו, אותה מדיניות.

טלב אלסאנע: הציבור הערבי מצפה למדיניות אחרת הן בקשר לתוכניות המיתאר של היישובים הערביים, הן בכל הנוגע לפתרון בעיית הזוגות הצעירים ולפתרון בעיית היישובים הלא-מוכרים, והן בנוגע לקליטת אקדמאים ערבים במשרדי הממשלה ובחברות הממשלתיות.

טלב אלסאנע: זה יהיה המבחן למושג הסתמי הזה – פרק חדש בממשלתו של שרון.

טלב אלסאנע: לדעתי, אחרי שהוא חילק את אגף התכנון למשרד התעשייה והמסחר וגם את המינהל, הוא בעצם רוקן את המשרד, הוא עשה הפרטה של תפקיד ראש הממשלה לכל מיני משרדים ממשלתיים.

טלב אלסאנע: כל שר הפך להיות אפוטרופוס בנחלתו, במשרדו.

טלב אלסאנע: אני מקווה שהממשלה הזאת – לפחות במה שהובטח כאן, פתיחת פרק חדש – אכן תיתן תוכן אמיתי לפרק, שמשמעו שוויון על בסיס אזרחי שווה.

טלב אלסאנע: לכן, אנחנו נתנגד למינוי, כי לדעתי המינוי של המפד"ל – צירוף המפד"ל והמינוי של אפי איתם – אינו מבשר טובות.

טלב אלסאנע: תודה רבה.

אלי בן-מנחם: תודה לחבר הכנסת טלב אלסאנע.

אלי בן-מנחם: אני מזמין את חברת הכנסת אורית נוקד.

אלי בן-מנחם: הוקצבו לך ארבע דקות.

אלי בן-מנחם: אחריה – חברת הכנסת מלי פולישוק-בלוך.

אורית נוקד: אדוני השר המתאם, אדוני היושב-ראש, חברי הכנסת וחברות הכנסת, בעוד כשעה תושלם השבעתה של הממשלה ה-30 למדינת ישראל – ממשלה שמתיימרת להביא אופטימיות ושינוי, ממשלה אשר מתגאה בבנייתו של גשר בין דתיים לחילונים, ממשלה אשר מבשרת על שינוי כלכלי, חברתי, מדיני וביטחוני.

אורית נוקד: כשבוחנים את ההסכם הקואליציוני בין הסיעות השונות, אין מנוס מלהציב סימן שאלה גדול לגבי מהותו של השינוי.

אורית נוקד: בראשית דברי ברצוני לברך מעל במה זו את סיעות האיחוד הלאומי והמפד"ל על ניהול משא-ומתן מוצלח במיוחד בהיבט המדיני-הביטחוני.

אורית נוקד: וכמובן, ברצוני לברך את סיעת שינוי על כך שבבחירה מושכלת ומודעת בחרה לנטוש את ההיבט המדיני ולשמש הסמן השמאלי של ממשלה ימנית זו.

אורית נוקד: אדוני היושב-ראש, אני תמהה אם הבשורה הכלכלית-החברתית החדשה אשר מוצגת בפני הציבור תוכל להתממש נוכח ההרכב החדש-ישן של הקואליציה; אם אכן יועברו כספים מההתנחלויות לטובת עיירות הפיתוח, השכבות החלשות, הגמלאים והמובטלים כאשר משרד השיכון יהיה מוחזק בידי המפד"ל; אם אכן תוקפא או תצטמצם בנייתן של תשתיות התחבורה והכבישים בהתנחלויות נוכח העובדה שההחלטה על כך נמצאת בידיה של סיעת האיחוד הלאומי.

אורית נוקד: אני מאמינה שיש לקדם את התהליך המדיני על מנת להציל את המשק מסכנת קריסה כלכלית, אך אינני מוצאת את הדברים הללו בחזון המדיני שהממשלה מציגה.

אורית נוקד: אין בלבי ספק לגבי הרצון של כולנו להשיג שלום אמת עם שכנינו הערבים, ועל כן אני שואלת:

אורית נוקד: האם יש אפשרות לקדם את תהליך השלום על-פי מתווה בוש, כאשר יש התנגדות מפורטת ונחרצת של סיעות האיחוד הלאומי והמפד"ל להקמתה של מדינה פלסטינית?

אורית נוקד: האם אכן ניתן לאשר בממשלה הנוכחית הסכם שלום הנשען על חזונו של הנשיא בוש?

אורית נוקד: האם ארצות-הברית תסכים להעביר את סיוע החירום נוכח הרכב הממשלה הנוכחית?

אורית נוקד: אדוני היושב-ראש, יורשה לי לברך על ניסיון הגישור בין דתיים לחילונים, אך נדמה כי ציבור חרדי שלם ננטש.

אורית נוקד: הוא ננטש אך ורק משום היותו חרדי.

אורית נוקד: האם זהו בסיסו של הגשר שנועד לקרב לבבות בחברה הישראלית?

אורית נוקד: האם זו הדרך להשגת צדק חברתי?

אורית נוקד: אני בספק אם נוכל למצוא בממשלה זו את התשובות על השאלות הללו.

אורית נוקד: לדאבוני איני מוצאת בשורה חדשה בכינונה של ממשלת ישראל ה-30.

אורית נוקד: אני סבורה כי ממשלה זו תשמר ואולי אף תרחיב את השסע החברתי-הכלכלי במדינת ישראל, וגם תשמר את הסטטוס-קוו המדיני-ביטחוני.

אורית נוקד: עם זאת, ברצוני לאחל לראש הממשלה ולממשלתו הצלחה.

אורית נוקד: אני בטוחה שהם יהיו זקוקים לה.

אלי בן-מנחם: תודה רבה לחברת הכנסת אורית נוקד.

אלי בן-מנחם: אני מזמין את חברת הכנסת מלי פולישוק.

אלי בן-מנחם: אחריה – חבר הכנסת מגלי והבה.

אלי בן-מנחם: מלי פולישוק, מוקצבות לך שלוש דקות.

אלי בן-מנחם: בבקשה.

מל פולישוק-בלוך: אדוני היושב-ראש, כנסת נכבדה, שינוי עשתה מהפכה - מהפכה אזרחית.

מל פולישוק-בלוך: את ניצני המהפכה ראינו אתמול במשרד הפנים.

מל פולישוק-בלוך: את כותרות המהפכה ראינו היום בעיתונות - מהפכה אזרחית.

מל פולישוק-בלוך: יחד אתכם, חברי הכנסת מהעבודה, יכולנו להשיג הרבה יותר, אני מודה.

מל פולישוק-בלוך: אבל אתם כרגיל טועים, אתם מטעים את הציבור, ואתם עושים את כל הטעויות האפשריות.

מל פולישוק-בלוך: אין לכם על מי להלין, רק על עצמכם.

מל פולישוק-בלוך: אל תבואו אלינו בטענות.

מל פולישוק-בלוך: שינוי לא מפירה את הבטחותיה לבוחרים, היא גם לא תפר את הבטחותיה לבוחרים, אין לכם מה לחשוש.

מל פולישוק-בלוך: ואל ידאג חיים רמון – שכמובן איננו כאן, כי להקשיב זה קשה, יותר טוב לנאום – אנחנו נקפיד שההסכם אתנו יקוים במלואו, לרבות ביטול משרד הדתות.

מל פולישוק-בלוך: אל חשש.

מל פולישוק-בלוך: הרכב הממשלה החדשה, בלי חרדים, זה כשלעצמו סיפור הצלחה, לשם כך שלחו אותנו בוחרינו.

מל פולישוק-בלוך: תאמינו לי, היה שווה.

מל פולישוק-בלוך: חבר הכנסת שוחט דיבר ביום חמישי על ה"פראיירים"; על ה"פראיירים" שהצביעו שינוי.

מל פולישוק-בלוך: נכון, הם היו "פראיירים" – הם הלכו בבוקר לעבודה כדי להתפרנס, הם שילמו מסים מאוד גבוהים, הם קיימו את חוקי המדינה, הם הלכו או שלחו את בניהם ובנותיהם לצבא.

מל פולישוק-בלוך: הם נשאו בכל הנטל, והם קיבלו הרבה פחות קצבאות ילדים.

מל פולישוק-בלוך: מה הם קיבלו בתמורה?

מל פולישוק-בלוך: עוד נטל על הכתפיים, עוד אוכלוסיות שלא הולכות להתפרנס, עוד אוכלוסיות גדולות מאוד שחיות על חשבונם.

מל פולישוק-בלוך: אז ה"פראיירים" של אתמול, מר שוחט - שגם הוא איננו פה כמובן - נמאס להם להיות ה"פראיירים" ולכן הם עשו מעשה והצביעו שינוי.

מל פולישוק-בלוך: הם הצביעו שינוי כדי לחלק את הנטל באופן שוויוני; כדי שגם הילדים שלהם, אותה חבורה שכמובן איננה, ילכו לצבא, כדי שכל ילד יקבל קצבת ילדים שווה, ושכל אחד מאתנו וגם הם ילכו להתפרנס, וכדי שנוכל להפנות את תקציב המדינה לאפיקים יצרניים.

מל פולישוק-בלוך: אז אנחנו כאן, חברי הכנסת, במטרה אחת חשובה, לדעת להבחין בין עיקר לבין טפל, לדעת מה הבעיה האמיתית של מדינת ישראל היום.

מל פולישוק-בלוך: הבעיה הקיומית שלנו היא אפילו לא הבעיה של הטרור, היא לא האינתיפאדה, אלא זו הבעיה הכלכלית-החברתית שאנחנו נתקלים בה בכל מקום.

מל פולישוק-בלוך: אפילו לא נישואים אזרחיים, שביום חמישי שמענו כאילו זו בעיית הבעיות של מדינת ישראל.

מל פולישוק-בלוך: לאלה, פסולי החיתון, זו באמת בעיה רצינית, ואת זה פתרנו.

מל פולישוק-בלוך: אז לחברי ממרצ חיים אורון, שכל כך דואג איך אני וחברי משינוי יכולים לשאת או להיכנס לממשלה כזאת - נכון, יש לנו בעיה, אני מודה, נכון, צריך להגיע להסדר מדיני, זה המפתח, אבל בכך נגמרת ההסכמה שלי אתם.

מל פולישוק-בלוך: המחלוקת שלי עם אנשי מרצ היא ארוכת שנים, ואני לא אפתח פה בשיעור היסטוריה, אבל הם לא מבינים שהבעיה הכלכלית דחופה יותר ושאי-אפשר לחכות עם הבעיות האלה עד שפעמי השלום יהיו פה.

מל פולישוק-בלוך: כי עד שיהיה שלום לא יהיה בשביל מי לעשות את השלום.

מל פולישוק-בלוך: אנחנו צריכים עכשיו לדאוג שלאנשים תהיה עבודה.

מל פולישוק-בלוך: אנחנו צריכים לדאוג שהחברה המתפוררת שלנו תתאחה, ולכן הלכנו יחד עם המפד"ל, ולכן ויתרנו על הדברים שוויתרנו, כדי לשנס מותניים - -

אלי בן-מנחם: חברת הכנסת מלי פולישוק, זמנך תם.

מל פולישוק-בלוך: אני מסיימת.

מל פולישוק-בלוך: - - כדי שיהיה לנו פה עתיד, כדי שהחבר'ה הצעירים שלנו לא יעזבו אותנו, כי אין לנו עתיד בלי הצעירים ובלי המוכשרים שבהם.

מל פולישוק-בלוך: אני רק רוצה לברך את ראש הממשלה, שהעז לעשות יחד אתנו את השינוי, כי אף אחד מכם לא האמין שהוא אכן יהיה.

מל פולישוק-בלוך: אני רוצה לברך את ראש הממשלה, שהבין סוף-סוף שחייבים להוציא את החרדים מהממשלה, לנתק אותם מהתקציבים של המדינה, כדי שניתן יהיה לעשות את השינויים הכלכליים ההכרחיים.

מל פולישוק-בלוך: אני גם מברכת על הרעיון לשלב את השר שטרית במשרד האוצר, כי השילוב של כלכלה וחברה - חד הם, הם חייבים ללכת ביחד.

מל פולישוק-בלוך: אני אסיים בכך – וזו לא מליצה – שאנחנו באים להציל את המדינה, לא את מפלגת העבודה, סליחה, את המדינה שלנו.

מל פולישוק-בלוך: כי יש לנו רק אחת, ואין לנו שום מקום אחר, רק כאן.

מל פולישוק-בלוך: תודה.

אלי בן-מנחם: תודה רבה לחברת הכנסת מלי פולישוק-בלוך.

אלי בן-מנחם: אני מזמין את חבר הכנסת מגלי והבה.

אלי בן-מנחם: הוקצבו לך חמש דקות.

אלי בן-מנחם: אחריו – חבר הכנסת אופיר פינס-פז.

אלי בן-מנחם: חבר הכנסת והבה, זהו נאום הבכורה שלך, ואני מאחל לך הצלחה בכנסת.

אלי בן-מנחם: אני מכיר אותך עוד לפני שהיית חבר כנסת, ואני סמוך ובטוח שתצליח.

אלי בן-מנחם: בבקשה.

מגלי והבה: תודה.

מגלי והבה: אדוני היושב-ראש, חברי חברי הכנסת, אני רוצה לברך את חברת הכנסת החדשה מלי פולישוק-בלוך, שיהיה לך בהצלחה.

מגלי והבה: הרשני בפתח דברי לברך גם אותך, שזו הפעם הראשונה שאני נואם ואתה בתפקיד סגן יושב-ראש הכנסת.

מגלי והבה: שיהיה לנו בהצלחה.

מגלי והבה: היום תושלם השבעת השרים וממשלה חדשה יוצאת לדרך בראשותו של אריאל שרון, ועל כך אני מברכו ומברך את השרים החדשים.

מגלי והבה: אדוני היושב-ראש, מדינה היא פעימה של אחווה, הבנה, הזדהות וחלום.

מגלי והבה: אלה המרכיבים את זהותה ואת החברה שעליה היא בנויה.

מגלי והבה: כך אני רואה את מדינתי, מדינת ישראל, ומבחין בגודל השעה ובצומת הדרכים שבפתחו עומדים הממשלה ונבחרי העם.

מגלי והבה: כעוזרו של ראש הממשלה לקשרים עם העולם הערבי בשבע השנים האחרונות, אני מרשה לעצמי להתייחס לשתי נקודות חשובות בנאומו בעת השבעת הממשלה ביום חמישי שעבר.

מגלי והבה: הראשונה, בהתייחסותו לתהליך המדיני ובהדגשת מחויבותו לתהליך השלום, באומרו: תמורת שלום יש נכונות לפשרות כואבות.

מגלי והבה: החזרה לתהליך השלום, לדעתי, תביא לשינוי הדרמטי, החשוב והנחוץ ביותר לכל אזרחי המדינה והאזור, המתגעגעים לשקט, לביטחון ולשגשוג הכלכלי, ותחזיר לנו את שיתוף הפעולה עם המדינות השכנות אשר עמן יש לנו הסכמי שלום.

מגלי והבה: האתגר לא פשוט, הכדור מונח לפתחה של הרשות הפלסטינית, שתצטרך להפסיק את הטרור והאלימות ולחזור לתהליך השלום.

מגלי והבה: כולנו צריכים לשאוף לכך.

מגלי והבה: הנקודה השנייה בנאומו של ראש הממשלה היא הפרק החדש ביחסי המדינה עם ערביי ישראל - צר לי שכל חברי הכנסת הערבים לא נמצאים, אבל אני מניח שהם ישמעו את הדברים - הפרק החדש ביחסי המדינה עם ערביי ישראל, שרבים מהם מאמינים באזרחותם וחשובה להם השותפות וההשתלבות בחיי המדינה.

מגלי והבה: לכל אלה אומר, מוטלת חובה על הממשלה לסגור את הפערים ולטפל בבעיות הבוערות על מנת להגיע לשוויון ולשותפות מלאה מחד גיסא, ומאידך גיסא, מוטלת על ערביי ישראל האחריות שלא להיגרר להקצנה ולמנגינות לא רצויות לטובת כולם ולמען כולם.

מגלי והבה: אדוני היושב-ראש, חברי חברי הכנסת, ביום זה לא נשאר לי אלא לומר עד כמה אני נרגש וגאה לעמוד כאן כבן העדה הדרוזית, עדה שרואה עצמה שותפה מלאה להצלחות מדינת ישראל.

מגלי והבה: העדה שותפה בבניית עמודי התווך של החברה והכלכלה במדינת ישראל, והיא שותפה מלאה בקרב על ביטחון ישראל.

מגלי והבה: על כל אלה ממשלת ישראל חייבת להעמיד את זכויותיהם של הדרוזים בראש סולם העדיפויות, למען השתלבותם המלאה בחיי המדינה, במטרה להביאם למחוזות העשייה, למחוזות ההצלחה ולמחוזות נושאי פרי בכל תחום ותחום.

מגלי והבה: על מנת שלא תישאר מחויבות הממשלה בקווי היסוד כמס שפתיים, אעמוד על המשמר ואלחם לביצוע הדברים.

מגלי והבה: אדוני היושב-ראש, אני עומד פה ולבי אומר תודה לכל חברי חברי מרכז הליכוד, בוחריו ונבחריו, אשר נתנו בי אמון והציבו אותי בשורה אחת עם נבחרי העם, ובזאת אני מבטיח להם שאפעל למענם, לשירותם ולשירות כל אזרחי מדינת ישראל.

אלי בן-מנחם: תודה רבה לחבר הכנסת מגלי והבה.

אלי בן-מנחם: אני מזמין את חבר הכנסת אופיר פינס-פז.

אלי בן-מנחם: אחריו - חבר הכנסת רשף חן.

אופיר פינס-פז: אדוני היושב-ראש, חברי הכנסת, מגלי והבה, חברי חברי הכנסת - חבר'ה, אתם בליכוד מתנשקים, חבל על הזמן.

אופיר פינס-פז: אתם יודעים להתנשק, חבל על הזמן.

אופיר פינס-פז: אני רוצה לברך את חבר הכנסת הטרי מגלי והבה לרגל נאומו הראשון מעל בימת הכנסת.

אופיר פינס-פז: מגלי לא התחיל היום את חייו הציבוריים.

אופיר פינס-פז: הוא היה מנכ"ל המשרד לשיתוף פעולה אזורי בקדנציה הקודמת, תחת השר לשעבר רוני מילוא.

אופיר פינס-פז: הוא תושב בית-ג'ן בצפון, סגן-אלוף במילואים, ושימש גם ראש הצוות הישראלי לשיחות הכלכליות עם הפלסטינים ולשיחות השלום.

אופיר פינס-פז: לא שזה עשה שלום, אבל זו התנסות חשובה.

אופיר פינס-פז: אני רוצה לברך אותך לרגל נאום הבכורה שלך כאן, בבית הזה, ולאחל לך עוד נאומים רבים בדיונים שיהיו לפנינו.

אופיר פינס-פז: אדוני היושב-ראש, חברי חברי הכנסת, בצער רב קיבלנו את הודעת ראש הממשלה.

אופיר פינס-פז: לא די שראש הממשלה החליט לצרף את סיעת המפד"ל לקואליציה שלו ולממשלה שלו, ובעינינו זאת החלטה שבעצם היתה נייר הלקמוס – האם ראש הממשלה אכן מדבר אתנו אמת וכוונותיו רציניות, או שהוא עובד עלינו?

אופיר פינס-פז: הוא עבד עלינו, משום שראש ממשלה שרוצה את המפד"ל בקואליציה שלו, חבל שיבזבז את זמננו וידבר על מדינה פלסטינית, וחבל שידבר על פינוי התנחלויות.

אופיר פינס-פז: כל הדברים שהוא אמר לנו הם עורבא פרח, כי סיעת המפד"ל אומרת בגילוי לב, שהיא לא מוכנה לוויתור הקל שבקלים.

אופיר פינס-פז: לא שהיא לא מוכנה להוריד התנחלות, היא לא מוכנה להוריד בית בהתנחלות.

אופיר פינס-פז: לא רק שהיא לא מוכנה להוריד בית בהתנחלות, אלא אפילו התייצבה לצדם של המאחזים הלא-חוקיים, במיוחד השר איתם ואחרים.

אופיר פינס-פז: על מה אנחנו מדברים ואל מי אנחנו מדברים?

אופיר פינס-פז: הוסיף ראש הממשלה לדעתי ולצערי חטא על פשע והחליט שהשר אפי איתם, לא רק שהוא יהיה בממשלה שלו, הוא יהיה שר השיכון והבינוי.

אופיר פינס-פז: זאת אומרת שהוא יהיה ממש האיש שימשיך לבנות בהתנחלויות, לגרום לנו אין סוף בעיות, להרחיק מאתנו את השלום עד אין סוף ולייצר עובדות בשטח, שכולנו נשלם עליהן מחיר מאוד יקר.

אופיר פינס-פז: אמרה סיעת האיחוד הלאומי, או אחת המפלגות המרכיבות אותה, שהיא חתמה על ההסכם אבל היא מסתייגת מההסכם בסעיפים הכי מהותיים שלו.

אופיר פינס-פז: אני אומר לכם, שכל קווי היסוד, כל ההסכם הקואליציוני הזה לא מחזיק מים.

אופיר פינס-פז: יש כאן חתימה ובריחה מחתימה.

אופיר פינס-פז: זה היה מין דו-שיח שהסתיים באיזו חתימה, ואחר כך כולם הסתייגו ממנה.

אופיר פינס-פז: חברי מהליכוד, אתם הקמתם, לדעתי, ממשלה זמנית.

דניאל בנלולו: זמנית לארבע שנים ושמונה חודשים.

דניאל בנלולו: זמנית מאוד.

אופיר פינס-פז: תזכרו.

אופיר פינס-פז: אני מעריך שהממשלה הזאת לא תכהן יותר משישה, שמונה או עשרה חודשים.

אופיר פינס-פז: אם היא תכהן שנה, אני אהיה מאוד מופתע.

אופיר פינס-פז: לא במקרה אמרתם שבתוך שנה מפרקים את משרד הדתות, כי אתם אומרים: או שהפריץ ימות או שהסוס ימות, משהו יקרה.

אופיר פינס-פז: למפד"ל אין שום כוונה לפרק את משרד הדתות, ואני אומר את זה לחברי משינוי.

משה כחלון: או שהעבודה תזחל לממשלה.

אופיר פינס-פז: למה לך?

אופיר פינס-פז: אני אומר לחברי משינוי, שהממשלה הקודמת החליטה על פירוק משרד הדתות.

אופיר פינס-פז: לא היה לכם בעניין הזה שום הישג, וההישג היחיד שצריך להיות לכם הוא בביצוע ההחלטה.

אופיר פינס-פז: אני שומע את הקולות שבאים מסיעת המפד"ל, ואני מוטרד מכך שלא בטוח שאני אזכה בכנסת הזאת לראות את המשרד הזה מתבטל.

אופיר פינס-פז: אני רוצה להפנות מלת ביקורת אחרונה לראש הממשלה.

אופיר פינס-פז: ראש הממשלה בא והתהדר שהוא הולך לקצץ במספר המשרדים, לקצץ במספר השרים, לקצץ במשרות סגני השרים, ואני רוצה אגב כך לברך את סגן השר החדש והטרי מהבוקר במשרד התעשייה והמסחר, ידידנו מיכי רצון.

אופיר פינס-פז: לראש הממשלה אין בעיה והוא הוכיח זאת תמיד – כדי לפתור בעיות פוליטיות הוא מוכן לשלם מחיר יקר מקופת המדינה, מחיר כבד מכסף ציבורי, מחיר עצום על חשבון הציבור.

זאב בוים: ממי הוא למד?

אופיר פינס-פז: לא ייאמן איך הממשלה הזאת לא מתביישת למנות אין סוף שרים, אין סוף סגני שרים, ועושה את כל התרגילים.

מיכאל גורלובסקי: איפה היית?

מיכאל גורלובסקי: איפה היית?

אופיר פינס-פז: חברי מגלי והבה, עכשיו בירכתי אותך, ואני אומר לך: אל תסתפק במועט, אל תהיה צנוע.

אופיר פינס-פז: תעשה קצת "אבו עלי" על ראש הממשלה, והוא ממנה אותך לסגן שר מחר בבוקר.

אופיר פינס-פז: אל תסתפק במועט.

אופיר פינס-פז: ראש הממשלה הזה הוכיח שהוא סחיט ולחיץ עד קצה גבול היכולת.

אופיר פינס-פז: המצאתם המצאה לא נורמלית – אני חבר של מאיר שטרית המון שנים, אבל לא האמנתי בחיים שלי שמאיר שטרית יהיה שר במעמד סגן שר במשרד שר האוצר וכל התרגילים האלה, אלוהים יעזור.

אופיר פינס-פז: חברים, צריך לנהל מדינה, צריך לנהל ממשלה, לא לשחק את המשחקים של הכיסאות המוזיקליים האלה, שכולם תולדה של שיקולים פוליטיים והחלטות פוליטיות ונועדו לייצר רק דבר אחד: הסכמה רחבה בתוך הליכוד והסכמה רחבה בתוך הקואליציה.

אופיר פינס-פז: האחריות היום היא עליכם.

אופיר פינס-פז: אתם צריכים לנהל את מדינת ישראל ולהצעיד אותה קדימה.

אלי אפללו: מאמינים בך, מצנע.

אופיר פינס-פז: לא יעזור אם תמנו עוד שלושה שרים, עוד שני שרים או עוד סגן שר אחד.

אופיר פינס-פז: מה שאתם צריכים לעשות הוא לתת תשובות אמיתיות על הבעיות המדיניות, על הבעיות הביטחוניות ועל הבעיות הכלכליות והחברתיות.

אופיר פינס-פז: אני אומר לכם שאלה הדברים המרכזיים, והקואליציה הזאת היא באמת קואליציה מוזרה.

דניאל בנלולו: אתה מתגעגע לממשלה, אז תיכנס.

אופיר פינס-פז: אני לא מתגעגע לממשלה, פשוט משום שמעולם לא הייתי בממשלה.

אלי בן-מנחם: אתם לא רוצים להתקדם היום?

אלי בן-מנחם: תנו לו לומר משפט סיום.

אופיר פינס-פז: חברים, צר לי לומר לכם, אבל אתם התחלתם ברגל שמאל.

אופיר פינס-פז: מה שהתחייבתם לו, לא קיימתם.

אופיר פינס-פז: אין סיעה אחת בקואליציה הזאת שעמדה בהתחייבויות שלה לבוחר.

אופיר פינס-פז: מפלגת העבודה עמדה.

אופיר פינס-פז: אומנם אנחנו הולכים לדרך קשה, לדרך חתחתים, אבל לאט-לאט נוכיח לציבור שאין קיצורי דרך.

מיכאל גורלובסקי: לאט-לאט תגיעו לעשרה מנדטים.

אופיר פינס-פז: אל תדאג, אל תדאג.

אלי אפללו: העם מאמין במצנע.

אופיר פינס-פז: אני רוצה לאחל לכם הצלחה, כי בסופו של דבר הממשלה היא ממשלה של כולם, אבל אם לא תצליחו, נחליף אתכם.

אלי בן-מנחם: תודה לחבר הכנסת אופיר פינס.

אלי בן-מנחם: אני מזמין את חבר הכנסת רשף חן, שהוקצבו לו שלוש דקות.

אלי בן-מנחם: אחריו ידבר יושב-ראש הכנסת לשעבר, אברהם בורג.

רשף חן: אדוני היושב-ראש, כנסת נכבדה, "מעשה בנוכרי אחד שבא לפני שמאי, אמר לו: גיירני על מנת שתלמדני כל התורה כולה כשאני עומד על רגל אחת.

רשף חן: דחפו באמת הבניין שבידו.

רשף חן: בא לפני הלל, גייריה.

רשף חן: אמר לו: דעלך סני לחברך לא תעביד - זו היא כל התורה כולה, ואידך – פירושה הוא, זיל גמור".

רשף חן: כאשר הרבה מאוד שנים אחר כך חיפשו הוגי הליברליזם עיקרון של צדק אוניברסלי, לא במקרה נבחר עקרונו של הלל הזקן, ונקבע כי "את השנוא עליך אל תעשה לחברך", הוא עקרון הצדק האוניברסלי הליברלי.

רשף חן: וכך, שלא במקרה, תמצית תורת משה כולה על רגל אחת ותמצית הליברליזם המערבי המודרני אחד הן.

רשף חן: על כן, רבותי, ידענו כי אין כל סתירה בין היהדות והדת היהודית ובין דמוקרטיה וליברליזם.

רשף חן: על כן ידענו כי מדינה יהודית ודמוקרטית איננה צירוף של ניגודים, אלא מקשה אחת היא, בלתי ניתנת להפרדה, המבטאת נאורות וסובלנות וכבוד הדדי.

רשף חן: רבות דובר על הקרע בעם היהודי היושב בציון, ויש אשר ייחסו זאת למחלוקת בין דתיים לחילונים.

רשף חן: הקרע קיים והוא אמיתי וחמור, אך אין הוא בין דתיים לחילונים כלל.

רשף חן: המחלוקת בינינו, בין מפלגת שינוי לבין המפלגות החרדיות, איננה תיאולוגית.

רשף חן: המחלוקת בינינו היא אזרחית ופוליטית.

רשף חן: המחלוקת היא בין מי שמבין שחברה, כל חברה מאז ומעולם, חייבת להיות מושתתת על העיקרון העתיק של כבוד הדדי, על ערבות הדדית באמת ובמעשה, ועל ההבחנה בינו לבין מי שבחר להוציא עצמו מהכלל ולסרב לקחת חלק בנטל המשותף של קיום החברה הישראלית.

רשף חן: לכן אני מבקש לברך במיוחד על הקואליציה שבין שינוי למפד"ל, שאותה אנחנו מתבקשים לאשר היום, אשר כוללת, כמובן, גם מפלגות אחרות.

רשף חן: זו קואליציה המבהירה הלכה למעשה, כי כל מי שמוכן לקחת חלק בבניין הארץ ובהגנתה הוא בעל ברית, ללא קשר למידת אמונתו או למנהגיו.

רשף חן: רבות דובר, רבותי, על חוקה לישראל.

רשף חן: דומני כי ניתן לומר בעניין זה סעיף אחד: את השנוא עליך אל תעשה לחברך, ואידך - פירושה הוא, זיל גמור.

אלי בן-מנחם: תודה רבה לחבר הכנסת רשף חן.

אלי בן-מנחם: אני מאחל לך הצלחה בכנסת.

אלי בן-מנחם: אני מזמין את חבר הכנסת אברהם בורג.

אלי בן-מנחם: הוקצבו לך חמש דקות.

אלי בן-מנחם: אחריו – חבר הכנסת אהוד רצאבי.

אברהם בורג: אדוני היושב-ראש, כנסת נכבדה, אני מתכבד לעלות לבמה מייד לאחר דבריו החינניים של רשף חן, שלחלקם הסכמתי ולאלה שלא הסכמתי אשמח להתנגד בהזדמנות אחרת.

אברהם בורג: אגיד כך: כל מיני מפלגות שלחו לכנסת כל מיני נציגים מחיפה.

אברהם בורג: אני שמח מאוד ללמוד שהנציג החדש של שינוי הוא נציג יוצא מן הכלל.

אברהם בורג: אני מקווה שנציגים נוספים ממפלגות נוספות שנשלחו לכנסת מחיפה, יוכיחו את עצמם לפחות באותה רמה של איכות, של רהיטות וגם של ניסיון לחבר, ואני מקווה גם של הצלחה, את המסורת והמודרנה זו בזו.

אברהם בורג: יישר כוח ובהצלחה רבה.

אברהם בורג: בראשית הדברים ביקשתי לעלות ולברך את השרים המצטרפים היום.

אברהם בורג: אבל שמעתי חלק מן הדברים שנאמרו, ואני מבקש להעיר שתי הערות בשולי הדברים.

אברהם בורג: ראשית, אני באמת מבקש לברך, בייחוד את סיעת הליכוד, אני רואה כאן את יושב-ראש הסיעה לשעבר, את ידידי זאב בוים, את השר המקשר, ובהצלחה רבה.

אברהם בורג: אני ממש ממש שמח שתהליך השבעת הממשלה נגמר היום.

אברהם בורג: תארו לכם אם היתה עוד השבעה אחת, ועוד השבעה אחת, ועוד השבעה אחת, כבר הייתם נאלצים לתת קצת ועדות לאופוזיציה מרוב שלא היו ג'ובים שלא לקחתם בממשלה.

אברהם בורג: אז ממש תודה על סוף התהליך.

אברהם בורג: בהקשר זה אני מבקש לברך את כל תופסי התפקידים, את מיכי רצון, ידידי מילדות ומנוער, את כל לוטשי העיניים, את ידידי יובל, את כל האחרים, על כל התפקידים שקיבלתם, ולתפארת מדינת ישראל.

אברהם בורג: באמת אני מברך מקרב לב.

אברהם בורג: אני באמת מקווה ומאחל בהצלחה.

אברהם בורג: שמעתי גם את חברת הכנסת פולישוק מדברת על כך ששינוי לא שינתה את הבטחתה לבוחר.

אברהם בורג: אני באמת חושב שזה ראוי.

אברהם בורג: שמעתי את יושב-ראש שינוי במו אוזני.

אברהם בורג: כנראה יש איזה בעיות שמיעה, גם הראייה זה לא מה שהיה פעם, גם הבלורית כבר לא מקורזלת, גם השמיעה שלי זה לא מי יודע מה.

אברהם בורג: שמעתי אותו אומר ששינוי לא תשב בממשלה ימנית.

אברהם בורג: ושמעתי אותו אומר ששינוי לא תהיה הסמן השמאלי של הממשלה.

אברהם בורג: אז אני שמח שליברמן בממשלה.

אברהם בורג: ליברמן בממשלה – זאת אומרת שזוהי ממשלה מרכזית, זה משהו "מיינסטרימיסטי", זו בדיוק ההבטחה לציבור, אין אפילו סטייה של מילימטר, זה על הפלס.

אברהם בורג: שלא לדבר על אפי איתם.

אברהם בורג: הוא בכל זאת אדם מתון, אדם רגוע, אדם בלי תפיסת עולם משיחית כזאת או אחרת.

אברהם בורג: חברת הכנסת פולישוק, ממש ההבטחה לציבור במיטבה, אבל לא בדיוק.

מל פולישוק-בלוך: אני דיברתי על העיקר ולא על הטפל.

אברהם בורג: אהה, בוודאי, ללא ספק.

אברהם בורג: אין ספק, גברתי הנכבדה, שכאשר אתה מפר הבטחה היא הטפל, וכאשר אתה עושה את מה שאתה רוצה זה העיקר.

אברהם בורג: העיקר שלך טפל בעיני, והטפל בעיני עיקר לך.

אברהם בורג: בעיני הונית את הציבור, וזה בסדר, אולי בשביל זה בחרו אותך, אולי זה השינוי.

מל פולישוק-בלוך: כשנהיה 61 – אני מבטיחה לך.

אברהם בורג: אחרי שאמרנו את הדברים האלה, לאחר הדברים האלה, אני מבקש לברך.

אברהם בורג: לצערי, אין כאן אף אחד מידידי מהמפד"ל.

אברהם בורג: אני מאוד שמח על הצטרפות המפד"ל לממשלה הזאת.

אברהם בורג: אני אומר את הדברים האלה הפעם ללא ציניות וללא סרקזם.

אברהם בורג: כאב לי מאוד - ואמרתי את הדברים גם בפורומים אחרים, ואני רוצה להגיד אותם גם במליאת הכנסת – כאב לי מאוד הביטוי: ממשלה חילונית.

אברהם בורג: אפשר להרכיב כל קואליציה שרוצים במדינת ישראל.

אברהם בורג: כשאתה אומר ממשלה חילונית, המשמעות של זה היא שמדינת ישראל חוזרת עשרות שנים אחורה ושיש אנשים שהממשלה הזאת לא יכולה להיות ממשלה שלהם.

אברהם בורג: אני אינני אדם חילוני.

אברהם בורג: אני אדם מסורתי.

אברהם בורג: אני אדם דתי.

אברהם בורג: אני אדם מאמין.

אברהם בורג: אני אדם שומר מצוות; לפחות חלק מן המצוות אני משתדל לשמור.

אברהם בורג: כשאומרים לי שממשלת ישראל היא ממשלה חילונית, אומרים לי: אין לך חלק בה.

אברהם בורג: ממשלה צריכה להיות ממשלה של עם שלם, של ציבור שלם, גם של אלה שלא בחרו בה.

אברהם בורג: בהקשר זה אני חושב שההצטרפות של המפד"ל היא נכונה מאוד.

אברהם בורג: אגיד יותר מזה.

אברהם בורג: שנים יש לי ויכוח אידיאולוגי גדול מאוד בתוך בית הציונות הדתית: האם מותר היה לה לציונות הדתית להסתגר בד' אמותיה ולהעמיד את התורה כולה על רגל אחת, על רגל ההתיישבות וההתנחלות?

אברהם בורג: או האם התכנים האחרים והערכים האחרים של הציונות הדתית היו צריכים לשמש אותה כחלק מן הדיאלוג עם ציבורים יותר רחבים?

אברהם בורג: לצערי, בשנים האחרונות השליחים הפוליטיים של הציונות הדתית בגדו בחלק מן המשימות שלהם.

אברהם בורג: קיימת העובדה שעכשיו הציונות הדתית, לצד מה שהיא תעשה, ונתווכח אתה את הוויכוח הזה, בנושאי ארץ-ישראל השלמה, התנחלויות, ניסיון למנוע את תהליך השלום, שזה ויכוח פוליטי, מושיטה היום יד החוצה מתוך התיבה, כמעט הייתי אומר מתוך הגטו שהיא סגרה עצמה בתוכו, ואומרת: אני הולכת לעסוק בעניינים חברתיים אחרים ונוספים, והראשון שבהם הוא השיתוף עם שינוי.

אברהם בורג: שינוי לא יקבלו את כל מה שהם רוצים והמפד"ל לא יקבלו את כל מה שהם רוצים, אבל עצם ההידברות בין עמדה דתית מוחלטת לבין עמדה חילונית מוחלטת היא בעלת חשיבות עצומה.

אברהם בורג: אני לא יודע מה יצא מזה.

אברהם בורג: יכול שלא יצא מזה שום דבר.

אברהם בורג: אבל אם זו תהיה התרומה היחידה של הממשלה הזאת – לו זה יהא חלקנו, לו זו תהיה ברכה בעמלנו.

אברהם בורג: אני מבקש להגיד יותר מזה.

אברהם בורג: הציבור החרדי, שחלקם חברינו מן הבית וחלקם אנחנו מכירים ממקומות אחרים, עוד נמצא באיזה STATE OF MIND, מצב נפשי של חשבון נפש - מה עשינו רע שראש הממשלה כל כך היטיב אתנו?

אברהם בורג: באמת.

אברהם בורג: מה עשינו לו כל כך רע שהגיעה לנו כזאת מתנה גדולה שהוא שלח אותנו לאופוזיציה?

אברהם בורג: מה, תמכנו בו בניגוד לרצונו?

אברהם בורג: עזרנו לו כשהוא לא רצה?

אברהם בורג: ובכל זאת, ראש הממשלה היטיב עמם כדרכו ושלח אותם לדרכם.

אברהם בורג: אני לא חושב שזה כל כך רע.

אברהם בורג: לא נמצאים כאן יותר מדי נציגים של המפלגות החרדיות.

אברהם בורג: אני אומר לידידי אמנון לוי, לידידי יצחק כהן, שזה לא כל כך נורא.

יצחק כהן: הכוהנים.

אברהם בורג: הכוהנים והעם.

אברהם בורג: זה לא כל כך נורא.

אברהם בורג: יכול להיות, ואני אומר זאת מנקודת מבט של מי שיודע כמה זה כואב, שיותר מדי שנים הייתם בשלטון.

אברהם בורג: לפעמים טוב לצאת הצדה, להסתכל על זה מנקודת מבט אחרת, אולי כדי להיטהר, אולי כדי להתנקות, אולי כדי להתחדש.

אברהם בורג: יש בזה יתרונות שמביאים עוצמה.

אברהם בורג: אחד הדברים שכידיד אני ממליץ לקחת לתשומת לב - - -

יצחק כהן: זה נכון גם למפלגת העבודה.

אברהם בורג: זה קורה לנו, ללא צל של ספק.

אברהם בורג: אתה יודע את עמדתי, חבר הכנסת יצחק כהן, איפה היתה צריכה להיות מפלגת העבודה – לא שלטון בכל מחיר.

אברהם בורג: שלטון זה כמו חולצה, אם אתה לא מחליף זה מסריח.

אברהם בורג: צריך להחליף, צריך להתחדש, צריך לשנות, צריך לרענן.

אלי בן-מנחם: חבר הכנסת בורג.

אברהם בורג: סיימתי את הדקה הראשונה, נותרו לי עוד שתיים, מייד אסיים.

אברהם בורג: את הדבר הבא אני רוצה להגיד לחברי מן המפלגות החרדיות.

אברהם בורג: חלק לא מבוטל מהצבעת המחאה הכועסת שהביאה את שינוי לעוצמה הגדולה שלה, הוא בגללכם.

אברהם בורג: גם אתם נדרשים לעשות את חשבון הנפש: האם לא הייתם מנותקים מדי, האם לא דאגתם רק לשלכם ולא לציבור יותר רחב על מנת - - -

זאב בוים: נכון, נכון.

אברהם בורג: בסופו של דבר, אם מה שייווצר מן הכנסת הזאת - קואליציה, אופוזיציה, אנחנו נריב בלי סוף, נשתף פעולה, נתחבר ונתפרק בכנסת כמו שצריך – ומה שירחף מעל הכנסת הזאת הוא הסיכוי לנסות לקיים שיח חדש בין דתיים לבין חילונים, בין דמוקרטיה לתיאוקרטיה, בין דת למדינה, בין הכנסת לבית-הכנסת, יכול להיות שכל העסק היה שווה רק בשביל תחילתו של הדיאלוג הזה.

אברהם בורג: על הדבר היחיד הזה אני מבקש לאחל הצלחה לממשלה, על כל השאר תסתדרו לבד.

אברהם בורג: תודה רבה.

אלי בן-מנחם: תודה רבה לחבר הכנסת אברהם בורג.

אלי בן-מנחם: אני מזמין את חבר הכנסת אהוד רצאבי - איננו נוכח.

אלי בן-מנחם: הזמנתי את חבר הכנסת אהוד רצאבי, ונהוג שאם מישהו מחליף, הדבר מגיע לידיעתנו לפני כן.

אילן ליבוביץ: הודענו.

אלי בן-מנחם: אצלי זה לא רשום.

אלי בן-מנחם: אתה תעלה אחרי חבר הכנסת מיכאל נודלמן.

אלי בן-מנחם: חבר הכנסת מיכאל נודלמן, בבקשה.

זאב בוים: אדוני היושב-ראש, חבר כנסת חדש לא מכיר את כל הסידורים.

אלי בן-מנחם: חבר הכנסת בוים, אפשרתי לו לעלות אחרי חבר הכנסת נודלמן.

אלי בן-מנחם: סגן היושב-ראש, חבר הכנסת הירשזון, יחליף אותי, זה יהיה רשום והוא ידבר.

אלי בן-מנחם: יש נהגים ונהלים שאנחנו צריכים לשמור עליהם.

אלי בן-מנחם: בבקשה, חבר הכנסת נודלמן.

אלי בן-מנחם: הוקצבו לך שלוש דקות.

מיכאל נודלמן: אדוני היושב-ראש, כנסת נכבדה, שמעתי ויכוחים בין דתיים ובמפלגות דתיות, ויכוחים מי יותר חרדי, מי יותר יהודי, מי שומר יותר על הצביון היהודי.

מיכאל נודלמן: יש לי הרגשה לא כל כך טובה.

מיכאל נודלמן: אני רואה במשא-ומתן בין אנשי המפד"ל ושינוי, שאלה אנשים אמיצים שרוצים להגיע לאיזה הסכם חברתי שהמפלגות החרדיות לא רצו לשמוע ממנו ומהציבור.

מיכאל נודלמן: הוויכוחים האלה מתקיימים בזמן שעומדות מול הממשלה משימות קשות, ובהן הצלת המדינה מהמשבר הכלכלי-החברתי.

מיכאל נודלמן: עוד פעם אני אומר:

מיכאל נודלמן: אסור לעשות זאת בצורה של קיצוצים, כי כל הזמן אנחנו מקצצים ואחר כך שומעים שיש יותר אבטלה.

מיכאל נודלמן: זה טבעי.

מיכאל נודלמן: הממשלה הקודמת לא חשבה בצורה כלכלית, היא חשבה בצורה חשבונית, וזה הביא לתוצאות לא טובות.

מיכאל נודלמן: אנחנו צריכים לנצח את הטרור ולהגיע לשלום ולחיי חברה טובים.

מיכאל נודלמן: שמעתי פה מג'ומס ביקורת על הממשלה החדשה.

מיכאל נודלמן: הוא אמר מעל הבמה הזאת, שהממשלה הזאת גרועה.

מיכאל נודלמן: אני מבין שכך מדבר נציג ממפלגת מרצ, כי הם איבדו קולות.

מיכאל נודלמן: מה לעשות?

מיכאל נודלמן: עכשיו יש ממשלה אחרת.

מיכאל נודלמן: אני בטוח שיש בליכוד אנשים שיכולים לעזור להוציא את המדינה ממשברים כאלה, ושיש בשינוי אנשים עם ידע איך לצאת מהמשבר הכלכלי.

מיכאל נודלמן: גם במפלגה שלי יש חברים שיש להם מספיק ידע איך לעשות את זה.

מיכאל נודלמן: אני רוצה לברך את הממשלה החדשה ואת השרים החדשים ולאחל להם עבודה פורייה ומשגשגת.

מיכאל נודלמן: רצוני להוסיף כמה מלים: לשר הבינוי והשיכון אני רוצה לאחל הצלחה, כשאנחנו יודעים באיזה משבר מצוי ענף הבנייה.

מיכאל נודלמן: אנחנו גם יודעים שיש קבוצה גדולה של כמעט 100,000 אנשים שאין להם דירות וגם אין להם תקווה לדירה.

מיכאל נודלמן: אלה גמלאים, סטודנטים ומי שסיים שירות בצבא.

מיכאל נודלמן: יש רק פתרון אחד, והוא בנייה של דיור להשכרה.

מיכאל נודלמן: זה הדבר הכי חשוב.

מיכאל נודלמן: חוץ מזה אני מקווה ששר השיכון יממש הבטחות של השר הקודם ויזכה את הגמלאים ששוכרים דירות לתקופה ארוכה בתוספת שמגיעה להם על-פי התקן החדש.

מיכאל נודלמן: זה לא בסדר שבמשך חודשיים אנשים זקנים לא מקבלים את התוספת המגיעה להם.

מיכאל נודלמן: אני רוצה להגיד כמה מלים לשר העבודה והרווחה.

מיכאל נודלמן: עבדתי עם זבולון אורלב בקדנציה הקודמת בוועדת החינוך וראיתי איזה בן-אדם הוא.

מיכאל נודלמן: זה אדם עם ידע, עם אופי, ואני מאחל לו את כל הדברים הטובים - הצלחה בעבודה הכל-כך קשה שבמשרד העבודה והרווחה.

מיכאל נודלמן: אני מאחל לממשלה החדשה הצלחה.

אברהם הירשזון: אדוני, תודה רבה לך.

אברהם הירשזון: חבר הכנסת אילן ליבוביץ - בבקשה, אדוני.

אברהם הירשזון: שלוש דקות לרשותך.

אילן ליבוביץ: אדוני היושב-ראש, חברי הכנסת, הייתי יכול להתחבר מאוד לסוף דבריו של חבר הכנסת אברהם בורג ולברכות שלו לממשלה החדשה.

אברהם הירשזון: אל תתחבר לבורג כל כך מהר.

אברהם הירשזון: תחשוב פעמיים.

אילן ליבוביץ: כמי שעסק במקצוע עריכת-הדין עד לאחרונה, אחרי שקוראים את פסק-הדין נהוג לומר אצלנו, שכאשר שני הצדדים לא יוצאים מרוצים מאולם בית-המשפט, סימן שהשופט פסק כמו שצריך.

אילן ליבוביץ: מכיוון שאני יודע שלפחות אצלנו, בשינוי, יצאנו כשלא כל תאוותנו בידנו, ואני יודע שגם במפד"ל לא כל כך מרוצים מההסכם הקואליציוני, אז כנראה זה הסכם טוב.

אילן ליבוביץ: כאשר אני רואה את השצף-קצף שבו יוצאות הסיעות החרדיות נגד המפד"ל על ההסכם הקואליציוני, אני אומר: רבותי, כנראה עשינו עסקה טובה.

אילן ליבוביץ: כל מה שאוכל לומר בשלב זה הוא: נכון, לא השגנו את כל מה שרצינו ולא את כל ההבטחות שהבטחנו לבוחר לפני הבחירות נוכל לקיים.

אילן ליבוביץ: הייתי רוצה לראות שכל זוג צעיר במדינה הזאת יכול להינשא בדרך שהוא רוצה, ולאו דווקא אצל הרב החרדי, אצל הרב האורתודוקסי; הייתי רוצה שיהיו נישואין אזרחיים.

אילן ליבוביץ: הייתי רוצה שתהיה תחבורה בשבת, כדי שאותו אדם שאין לו רכב והוא לא יכול להגיע לחוף הים בשבת יוכל לעשות זאת, ולא רק אותם אנשים שיש להם ממון בכיסם ורכב ליד הבית.

אילן ליבוביץ: אבל כנראה לא נוכל להשיג את הכול, בטח לא בקדנציה הזאת, בטח לא עם 15 חברי כנסת.

אילן ליבוביץ: אולי בפעם הבאה, כאשר נהיה 30, נוכל להשיג יותר מזה.

אילן ליבוביץ: אני חושב שבשלב הזה השגנו את המקסימום שאנחנו יכולים להשיג במסגרת המשא-ומתן הקואליציוני.

אילן ליבוביץ: כל מה שאני יכול לאחל זה הצלחה גם לשרי המפד"ל שמצטרפים היום, גם לשרים של שינוי וגם לשאר השרים בממשלה החדשה.

אילן ליבוביץ: יחד נתחיל לעשות את השינוי לחברה אזרחית מתוקנת יותר.

אילן ליבוביץ: תודה רבה.

אברהם הירשזון: תודה רבה לך, אדוני.

אברהם הירשזון: חבר הכנסת אורי אריאל, בבקשה.

אורי אריאל: אדוני היושב-ראש, חברי חברי הכנסת, אדוני שר המשפטים - ראשית איחולי לך כיושב-ראש חדש-ישן, וברכות לנואם לפני, חבר הכנסת אילן ליבוביץ.

אורי אריאל: אני מאחל לך ולחבריך הצלחה רבה.

אורי אריאל: יש לנו עוד זמן ארוך לעבוד יחדיו.

אורי אריאל: אדוני שר המשפטים, היום ערב ראש חודש אדר ב', שעליו נאמר "מרבים בשמחה".

אורי אריאל: יש סברה שהמן היה מעירק, ויכול להיות שהדברים מתקשרים – בכל מקרה בעוד שבועיים מגיע חג הפורים, ואני מקווה שהכנסת הזאת תהיה בפגרה בימים האלה ותוכל לחוג עם כל עם ישראל.

אורי אריאל: אדוני השר לשעבר, סגן השר במשרד לביטחון פנים, בימים אלה שמענו את מפקד מחוז ירושלים במשטרת ישראל, ניצב מיקי לוי, שאמר שלטעמו ולדעתו ניתן לפתוח את הר-הבית לביקור יהודים.

אורי אריאל: זו הודעה מאוד משמחת מבחינתנו.

אורי אריאל: אחרי שראש ממשלה עלה להר-הבית – ומאז הר-הבית סגור למבקרים זה שנתיים וחצי, אבל הוא סגור רק ליהודים ולנוצרים, בזמן שערבים עולים לשם - הגיע הזמן לפתוח אותו לביקור של כולם.

אורי אריאל: המצב הזה של אפליה רק כלפי יהודים במקום הקדוש ביותר הוא בלתי אפשרי.

אורי אריאל: היום יום שני.

אורי אריאל: בבוקרו של יום קראנו שיר שהיו הלוויים אומרים בבית-המקדש: "שיר מזמור לבני קרח.

אורי אריאל: גדול ה' ומהלל מאד בעיר אלהינו הר קדשו.

אורי אריאל: יפה נוף משוש כל הארץ הר ציון ירכתי צפון קרית מלך רב".

אורי אריאל: אני מקווה שראש הממשלה ינחה את מי שצריך לפתוח את הר-הבית, לפתוח אותו לביקורם של כל האנשים שחיים פה במדינת ישראל.

אורי אריאל: הממשלה הזאת היא ממשלה מורכבת, הייתי אומר רבגונית, והמבחן יהיה ביכולתה לתפקד ביחד ולהגיע אל המוסכם.

אורי אריאל: יכול להיות שעל הממשלה הזאת נאמר בשיר של ראש חודש: "מה רבו מעשיך ה' כלם בחכמה עשית מלאה הארץ קניניך".

אורי אריאל: אני מאחל לשרים החדשים בממשלה, ובהזדמנות זאת גם לסגני השרים שיעלו מחר, הצלחה רבה, ויהי נועם השם עלינו ומעשי ידינו כוננה עלינו.

אורי אריאל: תודה.

אברהם הירשזון: תודה רבה לך, אדוני.

אברהם הירשזון: חברת הכנסת אתי לבני.

אברהם הירשזון: אחריה - חבר הכנסת מתן וילנאי.

אברהם הירשזון: האם זה הנאום הראשון של גברתי?

אתי לבני: אכן זה הנאום הראשון שלי, וזה מאוד מרגש.

אתי לבני: אדוני היושב-ראש, כנסת נכבדה, בנאומי הראשון עם הצגת הממשלה אני רוצה לדבר על שלוש נקודות.

אתי לבני: אני רוצה לברך על ההסכם שעשינו עם המפד"ל.

אתי לבני: נכון שכל אחת משתי הסיעות לא קיבלה את כל מה שהיא רצתה, אבל אני חושבת שהתקדמנו, לפחות אנחנו, לקראת מדינה יהודית, שוויונית, ללא כפייה, מדינה שיותר נוח ונעים לאזרחים לגור בה.

אתי לבני: אני רוצה לומר, שאין מונופול לחברי הכנסת אייכלר ובניזרי על פרשנות ההלכה ועל היהדות, גם לנו אין מונופול על הדברים האלה.

אתי לבני: אני מחזיקה פה אמנה שהגיעו אליה פרופסור רות גביזון והרב מדן, שהוא רב אורתודוקסי, במסגרת המכון לדמוקרטיה.

אתי לבני: הם הסכימו על הרבה מאוד נושאים, והדבר יכול להוות בסיס לחוקה.

אתי לבני: שר המשפטים, השר טומי לפיד משינוי, ואנחנו בוועדת החוקה, חוק ומשפט, מבטיחים לקדם את החוקה במסגרת ההסכמות בין כל חלקי העם.

אתי לבני: דבר שני – אני רואה שיש 23 שרים וארבעה סגני שרים, ואני לא רואה ביניהם שר לענייני תרבות.

אתי לבני: אני חושבת שאי-מינוי שר לענייני תרבות מהווה זלזול, הבעת אי-אמון ואי-מתן חשיבות לנושא התרבות.

אתי לבני: אני אזרחית ישראלית יהודייה, והתרבות הישראלית והיהודית היא המהות של היותי יהודייה וישראלית.

אתי לבני: בכל מדינה מתוקנת באירופה יש שר לענייני תרבות ולענייני מורשת.

רוני בר-און: שרת החינוך היא שרת התרבות.

אתי לבני: זה לא אותו דבר; כשאחוז אחד מתקציב משרד החינוך מוקדש לתרבות וכשאין שר שזה עיקר מעייניו ואלה הנושאים שהוא מקדם, זה לא נקרא לתת מקום וחשיבות לתרבות.

אתי לבני: נושא נוסף שאני רוצה להעלות במסגרת הצגת הממשלה – השר בניזרי דיבר על ארבעה שרים מעדות המזרח.

אתי לבני: הוא ספר אותם.

אתי לבני: אני מניחה, שאם הוא היה בממשלה, הוא לא היה סופר אותם.

אתי לבני: אני חושבת שהעלאת הנושא המזרחי, האפליה וההתבכיינות הזאת שוב ושוב הן בלתי נסבלות, אבל מה שמאוד מרגיז אותי זה שבממשלה הזאת יש רק שלוש נשים.

אתי לבני: שלוש נשים מתוך 27, זה אולי 11%.

אתי לבני: יש 15% חברות כנסת, וזה בלתי נסבל, כי צריך להיות ייצוג לנשות ישראל, שהן 51% מכלל הציבור הישראלי.

אתי לבני: צריך להיות ייצוג לנשים מזרחיות, רוסיות ואתיופיות, אבל אלה צריכות להיות נשים שתבאנה את דבר הנשים לכנסת ישראל.

אתי לבני: תודה.

אברהם הירשזון: תודה רבה, גברתי.

אברהם הירשזון: חבר הכנסת מתן וילנאי, ואחריו – חבר הכנסת אלי ישי.

מתן וילנאי: כבוד היושב-ראש, חברי חברי הכנסת, זה היה הנאום הראשון של חברת הכנסת אתי לבני.

מתן וילנאי: אני שמח לברך אותך, בעיקר לאור ההתייחסות שלך לנושא התרבות - וגם אני אגיד עליו כמה מלים - עורכת-דין, עורכת הביטאון של לשכת עורכי-הדין, לוחמת לזכויות האשה, דבר שתמיד הפריע לי, כי תמיד אני שואל למה נשים לוחמות למען זכויות האשה ולא גברים.

מתן וילנאי: אני רואה את עצמי לוחם בעניין הזה.

מתן וילנאי: אתי, אני מאחל לך הצלחה - תעשי את זה כמו שאת יודעת.

מתן וילנאי: ראש הממשלה לא נמצא כאן, אז אני אדבר אליו באמצעות שליחיו.

מתן וילנאי: אני באמת רוצה בהצלחתה של הממשלה הזאת.

מתן וילנאי: אני מכיר את הבעיות הנערמות לפתחה של הממשלה, אני יודע להעריך את כובד המשקל שמוטל על ראש הממשלה ועל השרים, וכאזרח פשוט במדינה הייתי רוצה שהממשלה הזאת תצליח ותעביר אותנו ממצב בעייתי מאוד לעולם אחר לחלוטין.

מתן וילנאי: לצערי, אני חושש שזה לא הולך לקרות.

מתן וילנאי: אני חושש, מכיוון שההישענות על מפלגות ימין, כמו האיחוד הלאומי והמפד"ל, לא תפתור את הבעיות האמיתיות שלנו.

מתן וילנאי: אני מכיר היטב את העולם מהכיוון הזה.

מתן וילנאי: אני גדלתי בבית של ארץ-ישראל השלמה.

מתן וילנאי: אני יודע על מה מדובר.

מתן וילנאי: אני כל חיי הפעלתי כוח, כוח צבאי, ואני יודע למה אפשר להגיע אתו, ובאותה מידה למה אי-אפשר להגיע אתו.

מתן וילנאי: אני חושש שהתפיסה שבכוח נפתור את העניין אינה נכונה.

מתן וילנאי: אנחנו נמצאים בה למעלה משנתיים מסיביות, אינטנסיביות, ושום דבר לא נפתר.

מתן וילנאי: נראה כאילו הממשלה רוצה להמשיך בזה.

מתן וילנאי: זה לא יוביל אותנו לשום מקום.

מתן וילנאי: הקשר המובהק בין חברה לכלכלה ולמצב ביטחוני, נדמה לי שנעשה יותר ויותר מנת חלקה של החברה הישראלית - וההבנה העמוקה בחברה, למרות תוצאות הבחירות, שזה לא ייגמר בכוח ושיש קשר בין הדברים.

מתן וילנאי: החברה הישראלית מבינה זאת למרות מספר המנדטים הגבוה שקיבלו מפלגות הימין.

מתן וילנאי: על זה אני מצר ומצטער.

מתן וילנאי: אני גם מצטער על שהממשלה רחבה כל כך.

מתן וילנאי: אני מבין את זה בממשלת אחדות, שיש בה שבע או שמונה מפלגות, וכל אחת צריכה לקבל את פת-הלחם שלה.

מתן וילנאי: אני לא מבין את זה בממשלה של ארבע מפלגות.

מתן וילנאי: זה לא היה צריך להיראות כך, ואני לא מדבר על הפרת ההבטחה שבעניין.

מתן וילנאי: אני מדבר עניינית על הצורך ועל היכולת ועל כמה שרים צריך באמת כדי להתמודד עם הבעיות שמדינת ישראל מתמודדת אתן.

מתן וילנאי: ממשלה מסורבלת היא לא ערובה לממשלה יעילה.

מתן וילנאי: כנראה ההיפך הוא הנכון.

מתן וילנאי: בתוך הדבר הזה אני רוצה לייצג את התרבות הישראלית, מכיוון שבקלי-קלות חתכו שוב את התרבות ואת הספורט וחיברו אותם למשרד החינוך, שאליו היו מחוברים שנים ארוכות, וניתקו אותם ממשרד המדע.

מתן וילנאי: עם כל ההערכה והכבוד שיש לי לשרת החינוך, היא לא יכולה להשתלט על זה.

אברהם הירשזון: חבר הכנסת אמנון כהן, לא יעלה על הדעת שאתה תפריע לנואם.

מתן וילנאי: הם שניהם חברים שלי, אמנון ואהוד.

אברהם הירשזון: עם חברים כאלה אתה מסודר.

מתן וילנאי: אמנון, שמעת?

מתן וילנאי: עם חברים כאלה אני מסודר.

אברהם הירשזון: הוא יודע את זה.

מתן וילנאי: התרבות הישראלית פעם אחר פעם מקבלת מכה, פעם אחר פעם פוגעים בה, בעבור כסף שהוא כסף ענק לתרבות, שהוא כסף ענק לכל אחד מאתנו, אבל הוא כסף קטן לתקציב מדינה של - - -

אברהם הירשזון: השרים, בבקשה.

מתן וילנאי: לימור, אני מדבר על התרבות כרגע.

מתן וילנאי: זה כסף קטן לתקציב של 270 מיליארד שקל, שזה תקציב המדינה שאנחנו עוסקים בו.

מתן וילנאי: אני קורא מכאן לראש הממשלה לקבל החלטה שלא קשורה לשום יועץ ולשום נייר מטעה ולשום גרף כזה או אחר, ולקבוע קטגורית שתקציב המדינה לא פוגע בתרבות הישראלית, שבקושי מצליחה להתקיים בתנאים שבהם אנחנו נמצאים.

מתן וילנאי: זה לא יהיה מקרו-כלכלי, זה לא יפגע בשום דבר, זה יחזיר עטרה ליושנה בכל מה שקשור לתרבות הישראלית.

מתן וילנאי: הדבר האחרון, אני מברך את הממשלה ומאחל לה הצלחה, ומזכיר לה שאנחנו מהאופוזיציה נעקוב ונסתכל, וכאשר הממשלה תפעל היטב נתמוך בה, וכאשר הממשלה לא תפעל בצורה הנכונה נהיה אופוזיציה אחראית, ממלכתית, לא כפי שזכינו לקבל, כשאנחנו היינו בשלטון, מהאופוזיציה של הליכוד.

מתן וילנאי: אנחנו ננהג בעניין הזה אחרת.

מתן וילנאי: תודה רבה לכם.

ראובן ריבלין: חבר הכנסת, כבוד השר וסגן ראש הממשלה עד לפני ימים מספר, אלי ישי, יעלה ויבוא.

אליהו ישי: אדוני היושב-ראש, חברי חברי הכנסת, אני אדבר פחות על ההבטחה לבוחר ל-18 שרים, כאשר היום ממנים 23.

אליהו ישי: אילו היתה פה ממשלה רחבה יחד עם העבודה, אולי היתה הצדקה ל-23, 24 שרים.

אליהו ישי: הולכים לקצץ עשרות מיליונים ולפגוע בשכבות החלשות, לפגוע יותר ויותר, והנה בממשלה צרה יש מקום ל-23 שרים.

אליהו ישי: על זה נדבר בהמשך, כשיתחילו לבוא הקיצוצים הקשים.

אליהו ישי: אבל הדבר הקשה ביותר והכואב ביותר הוא שחשבתי שאולי אם המפד"ל מצטרפת לממשלה, משהו יישמר מול הברית החדשה עם שינוי.

אליהו ישי: הסטטוס-קוו נעלם לראשונה מאז קום המדינה ועד היום.

אליהו ישי: זה דבר קשה, כואב, דבר שייזכר לדיראון עולם.

אליהו ישי: בן-גוריון לא הקים מדינה כזאת.

אליהו ישי: מנהיגי המפד"ל, אלה שהקימו את הציונות הדתית, מתהפכים היום בקבריהם, כשרואים את הכותרת הזאת היום: "שר המשפטים לפיד מגיש חוק נישואין אזרחיים" - כותרת ראשית ב"ידיעות אחרונות": "מהפכה אזרחית".

ראובן ריבלין: כבוד יושב-ראש ש"ס, הרי אדוני בתור חבר כנסת ותיק יודע שאסור להציג מסמכים בפני הכנסת.

אליהו ישי: זה לא מסמך, זה עיתון.

ראובן ריבלין: לצורך העניין עיתון זה מסמך.

ראובן ריבלין: אפילו חברת הכנסת לבני כבר יכולה - - -

אליהו ישי: אני מפנה אתכם לעיתון "ידיעות" של היום - - -

ראובן ריבלין: זה אתה יכול לעשות.

אליהו ישי: "מהפכה בצלחת – משרד הפנים לא ימנע עוד מכירת בשר לא כשר".

אליהו ישי: אני רוצה לומר לכם, שמעכשיו אפשר להשיג בשר חזיר - - -

ראובן ריבלין: יעשה לי טובה, אדוני, ולא ייתן לי להפר ברגל גסה - - -

אליהו ישי: - - - אפשר להשיג בשר חזיר במדינת ישראל בהכשר של הרב יצחק לוי.

אליהו ישי: אפשר פשוט להשיג את זה.

אליהו ישי: אפשר גם לערוך נישואים אזרחיים, נישואי תערובת, התבוללות.

אליהו ישי: אני מוכן להכין לאפי איתם כרטיס ביקור כעורך חופה.

אליהו ישי: בהכשר של אפי איתם אפשר לערוך נישואי תערובת והתבוללות.

אליהו ישי: האם למדינה הזאת התפללנו?

אליהו ישי: האם לא רצינו, אדוני היושב-ראש, שתוקם מדינת ישראל, מדינה יהודית?

אליהו ישי: זה החלום של העם היהודי?

אליהו ישי: בשביל זה באנו לארץ?

אליהו ישי: ההורים שלך, זיכרונם לברכה, למה באו לארץ?

אליהו ישי: ההורים שלנו, למה באו לארץ?

אליהו ישי: באו לפה, לארץ, להקים מדינה יהודית, והנה היום - - -

אילן שלגי: אבל לא רק היהדות שלך.

אילן שלגי: גם אנחנו יהודים.

אליהו ישי: אתה מדבר על סוג יהדות אחר?

אליהו ישי: אני זוכר שאמרת בנאום הקודם, שאתה רוצה לשבת ליד אשתך בבית-הכנסת.

אליהו ישי: אתה יכול לשבת ליד אשתך בקונצרט, באופרה, בתיאטרון.

אילן שלגי: אני רוצה לשבת ליד אשתי בבית-הכנסת.

אליהו ישי: אבל אם אתה באמת רוצה להתפלל לקדוש-ברוך-הוא ואתה מאמין בבורא עולם, לך לפי התקנון, לפי התורה ולפי ההלכה.

אליהו ישי: אם אתה רוצה להקניט, זה כבר עניין אחר.

אילן שלגי: יותר טוב שתלך לצבא.

אליהו ישי: לך לקונצרט או לתיאטרון.

אליהו ישי: בית-כנסת זה בית-כנסת, עם כל הכבוד.

אליהו ישי: תכבד גם את המקום.

אילן שלגי: רוב היהודים מתפללים - - -

ראובן ריבלין: חבר הכנסת שלגי, אפשר לקרוא פעם, פעמיים.

ראובן ריבלין: אתה חושב שחבר הכנסת ישי לא שמע מה שאמרת לו?

אליהו ישי: לכן, אדוני היושב-ראש, חברי חברי הכנסת, אנחנו כמובן נצביע נגד - נגד מכירת חזיר, נגד התבוללות, נגד נישואי תערובת, נגד ההכשר שסיעת המפד"ל, תנועת המפד"ל, נותנת להתבוללות, נותנת למכירת חזיר.

אליהו ישי: היא נתנה את ידה לסוף דרכה של מדינת ישראל כמדינה יהודית.

אליהו ישי: אני חושב שזה אחד הימים הקשים ביותר, המצערים ביותר, העצובים ביותר וקורעי הלב של העם היהודי.

אליהו ישי: כפי שראינו גם בסקרים של סוף השבוע, רוב אזרחי מדינת ישראל לא רצו לראות ממשלה כזאת.

אליהו ישי: לכן, אדוני היושב-ראש, אנחנו כמובן נצביע נגד מינוי השרים, ונבטיח פה בקומה זקופה אופוזיציה לוחמת, אחראית, ונעשה הכול להחזיר את הצביון היהודי והזהות היהודית למדינת ישראל, מדינת היהודים.

ראובן ריבלין: תודה לחבר הכנסת אלי ישי, אליהו ישי.

ראובן ריבלין: גברתי חברת הכנסת דליה איציק, האם אתם מקיימים הנהלת סיעה זוטא כאן?

ראובן ריבלין: חברת הכנסת גמליאל לא נאמה קודם את נאומה, כיוון שהיא היתה בוועדת הספירה לבחירת מועמדי הכנסת, ולכן תבוא ותדבר עכשיו.

גילה גמליאל: כבוד יושב-ראש הכנסת, אדוני ראש הממשלה, שרים ושרות, כנסת נכבדה, הממשלה החדשה יוצאת לדרך וצריך לברך על כך.

גילה גמליאל: ראשית, אני רוצה לברך את השר הנכנס, נתן שרנסקי, שהצטרף לממשלה - בהצלחה בתפקידו.

גילה גמליאל: משמחת מאוד העובדה שנתן שרנסקי, האיש שהיה אסיר ציון, מופקד עתה כשר על ציון, על ירושלים.

גילה גמליאל: עם ישראל כולו מכיר ומוקיר את פועלו הרב של נתן שרנסקי במאבקו לעלייה לארץ-ישראל.

גילה גמליאל: הצטרפות מפלגת ישראל בעלייה לליכוד היא צעד מבורך, אשר מעיד על השתלבות מהירה ומוצלחת של רוב ציבור העולים בחברה הישראלית.

גילה גמליאל: לחברינו מהמפד"ל, השרים החדשים אפי איתם וזבולון אורלב, שלוחה גם כן ברכת הדרך.

גילה גמליאל: אפי איתם, מנהיג חדש במפד"ל, המוביל את תנועת המפד"ל בדרך נכונה ובתבונה להצטרפות לממשלה יחד עם חבריו לסיעה.

גילה גמליאל: זבולון אורלב, איש חינוך ותיק, ידוע בפעילותו הפרלמנטרית הרבה והמוצלחת.

גילה גמליאל: יש לו הכשרון לנהל בהצלחה את משרד הרווחה, החשוב במיוחד בימים אלו של מצוקה חברתית וכלכלית.

גילה גמליאל: אני רוצה לציין את כניסתה של חברת הכנסת מטעם המפד"ל, גילה פינקלשטיין.

גילה גמליאל: עצם הכניסה של אשה לשורות המפד"ל ראויה גם היא לציון לשבח, אך אסור לנו לשכוח שאנו זקוקים, כמובן, לייצוג גבוה יותר ושוויוני יותר של נשים, במיוחד בכנסת ישראל, שהיא פני החברה.

גילה גמליאל: אני קוראת בהזדמנות זו לחברת הכנסת גילה פינקלשטיין, אשת חינוך זה 30 שנה, ליטול חלק ולסייע לפעילות למען נשים בוועדה לקידום מעמד האשה, אשר אני עומדת בראשה.

גילה גמליאל: הבחירה של המפד"ל לשבת בממשלה אחת עם מפלגת שינוי, תחת שלטון הליכוד, במגמה להגיע לפשרה ולאחדות בין דתיים לחילונים, מסמלת דרך חדשה לקראת פיוס לאומי ועונה על רצון הציבור כולו בישראל ללכידות חברתית.

גילה גמליאל: אחדות אין פירושה ויתור על האמונה וההשקפות, אחדות פירושה מדינה צודקת יותר, בריאה יותר וחזקה יותר.

גילה גמליאל: לפני זמן קצר נאם כאן מעל בימת הכנסת אחד מחברי מפלגת העבודה והעז לטעון שממשלת אריאל שרון, ממשלת הליכוד, שרק נכנסה לשלטון, היא ממשלה זמנית.

גילה גמליאל: הכיצד אתה מעלה על הדעת, חבר הכנסת אופיר פינס, מדי שנתיים לבזבז כספי ציבור ואזרחים במדינה הזאת, על מנת לבוא וליצור בחירות מדי שנתיים, כשהכנסת הזאת רק היום משביעה את שלושת השרים הנוספים שלה?

גילה גמליאל: העם הביע אמון מלא באריאל שרון ראש הממשלה, בממשלת הליכוד.

גילה גמליאל: הליכוד קיבל 40 מנדטים; מפלגת העבודה קיבלה אי-אמון מלא, בסך הכול 19 מנדטים.

גילה גמליאל: הייתי מצפה ממנה לתת את המינימום הנדרש, לפחות מאה ימי חסד.

גילה גמליאל: לצערי, מפלגת העבודה לא גילתה אחריות לאומית ולא הצטרפה לממשלה שלנו.

גילה גמליאל: אני רואה את זה כצעד חמור ביותר ועצוב מאוד.

גילה גמליאל: ממש עצוב שזה קורה.

גילה גמליאל: אבל איך אומרים?

גילה גמליאל: עדיף מאוחר מאשר אף פעם לא.

גילה גמליאל: כך שאני מקווה שתתעשתו עם הזמן.

גילה גמליאל: כאן אני פונה אל כל סיעות הבית על מנת לומר להן: יש קווי יסוד לממשלה הזאת, וכל מי שרואה לנכון צריך להצטרף אלינו.

גילה גמליאל: אני רוצה לברך את ראש הממשלה אריאל שרון, את הממשלה שהיום מתחילה דרך חדשה, דרך מוצלחת, להתמודדות עם כל האתגרים שעומדים לפנינו - החברתיים, הכלכליים, הביטחוניים, הלאומיים.

גילה גמליאל: אני מאחלת לכם הצלחה, וכולנו מאחוריכם.

גילה גמליאל: תודה רבה.

ראובן ריבלין: תודה רבה.

ראובן ריבלין: אחרון הדוברים – יושב-ראש הקואליציה, חבר הכנסת גדעון סער.

גדעון סער: אדוני היושב-ראש, כנסת נכבדה, אני רוצה לפנות לידידי אלי ישי.

גדעון סער: אני חושב שאתה הולך בקו מוטעה.

גדעון סער: כל הקו הזה של ההשתלחות במפד"ל, אני בטוח שאתה יודע שזה קו מוטעה.

גדעון סער: אני אגיד לך למה לדעתי אתה יודע שזה קו מוטעה: אתה מכיר את הכוח של המתינות ושל דרך הפשרה.

גדעון סער: אתה תמיד העלית על נס אותם רבנים שמעלים על נס את כוח ההיתר, את כוח המתינות.

גדעון סער: מה שחשוב בהסכם הזה שהושג בין סיעות שינוי והמפד"ל הוא הפשרה או הניסיון להגיע לאיזון בין זרמים שונים ביהדות.

משה גפני: למה לא צירפתם אותם לקואליציה הקודמת, אם זה כל כך טוב?

גדעון סער: אתה דיברת בנאום, עוד ביום השבעת הממשלה, על דגם חדש של יהודי.

גדעון סער: אין דגם אחד של יהודי.

גדעון סער: יש הרבה סוגים של יהודים, וכולם יהודים כשרים באותה מידה.

גדעון סער: אלי, אנחנו מכבדים את העמדה שלכם.

גדעון סער: אתם הבהרתם, אם ניקח את הדוגמה הקיצונית ביותר, מדוע שני אנשים שאתם טוענים שאינם יהודים - אנחנו מקבלים את זה, כי הם אינם יהודים לפי ההלכה - שעלו לארץ לפי חוק השבות, והם אולי החיילים הטובים ביותר בצה"ל, אינם יכולים להינשא לפי ההלכה.

גדעון סער: אתם אמרתם: לא רק שאינם יכולים להינשא לפי ההלכה, אינם יכולים להינשא בכלל, על-פי כל שיטה שהיא.

גדעון סער: אני לא מדבר על מסלול אלטרנטיבי, אני מדבר על אלה שאתם אומרים מראש שהם לא יכולים להינשא כדת משה וישראל.

גדעון סער: בדקתם את העניין הזה, וגם יהדות התורה בדקה, ואמרתם שלדבר הזה אתם לא יכולים להסכים.

גדעון סער: אבל גם מדינה מתוקנת איננה יכולה להסכים שקהל רב כל כך מקרב אזרחיה לא יוכל להינשא בשום דרך.

גדעון סער: אני חושב שצריך לעשות חשבון נפש.

גדעון סער: אך בכל הנאומים של סיעות יהדות התורה וש"ס לא שמעתי פעם אחת חשבון נפש בשאלה איך הגיעה סיעת שינוי ל-15 מנדטים.

גדעון סער: יכול להיות שהיה צורך לדבר גם על זה.

גדעון סער: אני פונה לאנשי סיעת ש"ס בעיקר, כשאתם משתמשים ברטוריקה שאין לה יסוד ושהיא חסרת רסן: אני מזכיר לכם, כשאתם הייתם חברים בממשלות, גם בממשלת יצחק רבין, זיכרונו לברכה, גם בממשלתו של אהוד ברק, שעשו דברים שלשיטתנו נגדו באופן מוחלט את האינטרס הלאומי, לא בדיוק הסתכלתם אחורה איפה נמצא הליכוד.

גדעון סער: היה לכם טוב בממשלה גם אם הליכוד לא היה בתוכה.

גדעון סער: לכן, בצניעות, כשאתם מדברים על זה.

משה גפני: הליכוד לא צריך לעשות חשבון נפש כעת?

גדעון סער: לאנשי העבודה ומרצ אני אגיד רק דבר אחד: אני יודע שהייתם רוצים להרכיב ממשלה שמרכיב כזה של פשרה בענייני דת ומדינה, שיש בו גם מן החידוש, הוא מעיקריה.

גדעון סער: זה לא הובלט, לפי דעתי, מספיק בדבריכם.

גדעון סער: לסיכום, כל מי שעומד על הדוכן הזה ברור לו שלכולנו יש גורל אחד.

גדעון סער: מה שחשוב הוא שנדע בתוך עצמנו למצוא את הכוחות ולמצוא את הפשרות ולמצוא את האיזון הפנימי.

משה גפני: כמה שילמתם על אהבת ישראל הזאת?

ראובן ריבלין: חבר הכנסת גפני, אומנם נשארו לו שש דקות, אבל לא את כולן הוא השאיר לך לקרוא קריאות ביניים.

ראובן ריבלין: תודה רבה, רבותי חברי הכנסת.

ראובן ריבלין: אנחנו נעבור עכשיו להצבעה על הודעת הממשלה על צירוף שרים, כפי שנמסרה על-ידי ראש הממשלה אריאל שרון.

ראובן ריבלין: צירוף השרים, לפי סדר האל"ף-בי"ת: זבולון אורלב, אפי איתם ונתן שרנסקי.

משה גפני: אדוני היושב-ראש, אפשר להבדיל בין נתן שרנסקי לבין השרים של המפד"ל בהצבעה?

ראובן ריבלין: אנחנו מבקשים להצביע על הודעת ראש הממשלה, שכוללת את שלושת השרים.

ראובן ריבלין: אדוני יחליט איך הוא רוצה להצביע, וכמובן נכבד את הצבעתו ונמנה אותה.

משה גפני: זו הצבעה אחת?

ראובן ריבלין: ההצבעה היא הצבעה אחת.

ראובן ריבלין: אני מבקש, חברת הכנסת דליה איציק, האם חבר הכנסת יצחק הרצוג יהיה?

ראובן ריבלין: האם אדוני ממנה מונה אחר?

ראובן ריבלין: חבר הכנסת דניאל בנלולו, בבקשה.

ראובן ריבלין: קום.

ראובן ריבלין: ובכן, רבותי, מי בעד אישור הודעת הממשלה בדבר צירוף השרים - ירים את ידו.

ראובן ריבלין: נא למנות.

ראובן ריבלין: בעד הודעת הממשלה – 65

ראובן ריבלין: נמנעים – אין

ראובן ריבלין: אני מאוד מודה למונים, דניאל בנלולו ויצחק הרצוג.

ראובן ריבלין: ובכן, אני קובע שבהצבעתם של 65 חברי כנסת, לעומת 41 מתנגדים ובאין נמנעים, נתקבלה ברוב קולות הודעת הממשלה על צירוף השרים זבולון אורלב, אפי איתם ונתן שרנסקי.

ראובן ריבלין: מזכיר הכנסת, נא להשביע את השרים.

ראובן ריבלין: אני מבקש להזמין את השר זבולון אורלב לבוא ולהצהיר הצהרת אמונים.

זבולון אורלב: אני זבולון אורלב, בן טובה, זכרה לברכה, ונפתלי מרדכי בליטשטיין, ייבדל לחיים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

זבולון אורלב: (חותם על ההצהרה)

ראובן ריבלין: יעלה ויבוא להצהיר הצהרת אמונים השר אפי איתם.

אפי איתם: אני אפרים אפי איתם, בן גרשון, זכרו לברכה, ואסתר, תיבדל לחיים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

אפי איתם: (חותם על ההצהרה)

ראובן ריבלין: אני מתכבד להזמין את השר נתן שרנסקי להצהיר פעם נוספת הצהרת אמונים.

נתן שרנסקי: אני נתן שרנסקי, בן בוריס שרנסקי ואידה מילגרום, זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

נתן שרנסקי: (חותם על ההצהרה)

ראובן ריבלין: אדוני ראש הממשלה, רבותי השרים, חברי וחברותי חברי הכנסת, תם סדר-היום.

ראובן ריבלין: ישיבת הכנסת הבאה - מחר, יום שלישי, ל' בחודש אדר א' התשס"ג, 4 במרס 2003, בשעה 16:00.

ראובן ריבלין: ישיבת הכנסת נעולה.